
Il-Parlament Ewropew,
–	wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2023)0228),
–	wara li kkunsidra l-Artikolu 294(2) u l-Artikolu 53(1) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C9‑0133/2023),
–	wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea,
–	wara li kkunsidra l-opinjoni tal-Bank Ċentrali Ewropew tal-5 ta’ Lulju 2023[footnoteRef:1], [1:  	ĠU C 307, 31.8.2023, p. 19.] 

–	wara li kkunsidra l-Artikolu 59 tar-Regoli ta’ Proċedura,
–	wara li kkunsidra r-rapport tal-Kumitat għall-Affarijiet Ekonomiċi u Monetarji (A9-0154/2024),
1.	Jadotta l-pożizzjoni fl-ewwel qari li tidher hawn taħt;
2.	Jistieden lill-Kummissjoni biex terġa’ tirreferi l-kwistjoni lill-Parlament jekk tibdel il-proposta tagħha, temendaha b’mod sustanzjali jew ikollha l-ħsieb li temendaha b’mod sustanzjali;
3.	Jagħti istruzzjonijiet lill-President tiegħu biex tgħaddi l-pożizzjoni tiegħu lill-Kunsill u lill-Kummissjoni kif ukoll lill-parlamenti nazzjonali.







P9_TC1-COD(2023)0115
Pożizzjoni tal-Parlament Ewropew adottata fl-ewwel qari tal-24 ta' April 2024 bil-ħsieb tal-adozzjoni tad-Direttiva (UE) 2024/... tal-Parlament Ewropew u tal-Kunsill li temenda d-Direttiva 2014/49/UE fir-rigward tal-ambitu tal-protezzjoni tad-depożiti, tal-użu tal-fondi ta’ skemi ta’ garanzija tad-depożiti, tal-kooperazzjoni transfruntiera, u tat-trasparenza[footnoteRef:2]* [2: * 	Il-bidliet fit-test kollu jirriżultaw mill-adozzjoni tal-emenda 1. It-test ġdid jew modifikat huwa indikat permezz tat-tipa korsiva u grassa; it-tħassir huwa indikat permezz tas-simbolu ▌.] 

(Test b’rilevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea u, b’mod partikolari, l-Artikolu 53(1) tiegħu,
Wara li kkunsidraw il-proposta tal-Kummissjoni Ewropea,
Wara li l-abbozz tal-att leġiżlattiv intbagħat lill-parlamenti nazzjonali,
Wara li kkunsidraw l-opinjoni tal-Kumitat Ekonomiku u Soċjali Ewropew[footnoteRef:3],  [3:  	ĠU C , , p. .] 

Wara li kkunsidraw l-opinjoni tal-Kumitat tar-Reġjuni[footnoteRef:4],  [4:  	ĠU C , , p. .] 

Wara li kkunsidraw l-opinjoni tal-Bank Ċentrali Ewropew[footnoteRef:5], [5:  	ĠU C , , p. .] 

Filwaqt li jaġixxu skont il-proċedura leġiżlattiva ordinarja,
Billi:
(1)	F’konformità mal-Artikolu 19(5) u (6) tad-Direttiva 2014/49/UE tal-Parlament Ewropew u tal-Kunsill[footnoteRef:6], il-Kummissjoni rrieżaminat l-applikazzjoni u l-ambitu ta’ dik id-Direttiva u kkonkludiet li l-objettiv tal-protezzjoni tad-depożitanti fl-Unjoni permezz tal-istabbiliment ta’ skemi ta’ garanzija tad-depożiti (SGD) fil-biċċa l-kbira ntlaħaq. Madankollu, il-Kummissjoni kkonkludiet ukoll li hemm bżonn li jiġu indirizzati l-lakuni li fadal fil-protezzjoni tad-depożitanti u li jittejjeb il-funzjonament tal-SGD, filwaqt li jiġu armonizzati r-regoli għall-interventi tal-SGD minbarra l-proċedimenti ta’ żborż. [6:  	Id-Direttiva 2014/49/UE tal-Parlament Ewropew u tal-Kunsill tas-16 ta’ April 2014 dwar skemi ta’ garanzija tad-depożiti (riformulazzjoni) (ĠU L 173, 12.6.2014, p. 149).] 

[bookmark: _Hlk127200842](1a)	Fil-preżent, l-unjoni bankarja tistrieħ biss fuq tnejn mit-tliet pilastri maħsuba tagħha, jiġifieri, il-Mekkaniżmu Superviżorju Uniku (MSU) u l-Mekkaniżmu Uniku ta’ Riżoluzzjoni (SRM). Għalhekk għadha mhux kompluta, minħabba li jonqos it-tielet pilastru tagħha, jiġifieri l-iskema Ewropea ta’ assigurazzjoni tad-depożiti (EDIS). Ir-rieżami li għaddej tal-qafas tal-Unjoni għall-ġestjoni tal-kriżijiet u l-assigurazzjoni tad-depożiti huwa maħsub biex iwitti t-triq lejn it-tlestija li ilha mistennija tal-unjoni bankarja, inkluż l-istabbiliment tal-EDIS. It-tlestija tal-unjoni bankarja tifforma parti integrali mill-unjoni ekonomika u monetarja u tal-istabbiltà finanzjarja, b’mod partikolari għax timmitiga r-riskji tal-hekk imsejjaħ “ċirku vizzjuż” li jirriżultaw mir-rabta bejn il-banek u s-sovrani.
(1b)	Sabiex tiġi żgurata tranżizzjoni bla xkiel għat-tlestija tal-unjoni bankarja, huwa neċessarju li jiġu armonizzati l-funzjonijiet li l-SGD jistgħu jwettqu. Għalhekk, l-għadd ta’ diskrezzjonijiet skont il-liġi nazzjonali inklużi fid-Direttiva 2014/49/UE jenħtieġ li jiġu limitati u l-SGD kollha jenħtieġ li jkunu jistgħu jiffinanzjaw miżuri ta’ riżoluzzjoni, miżuri preventivi u miżuri alternattivi oħra għall-iżborż tad-depożitanti.
(1c)	Il-qafas tal-Unjoni għall-ġestjoni tal-kriżijiet jenħtieġ li jiżgura f’kull ħin li t-telf ma jkunx qed jiġi soċjalizzat u li r-riżorsi tal-kontribwenti ma jintużawx biex jgħinu jew isalvaw istituzzjonijiet ta’ kreditu f’diffikultà.
[bookmark: _Hlk127201032](2)	In-nuqqas ta’ konformità mal-obbligi li jitħallsu kontribuzzjonijiet lill-SGD jew li tiġi pprovduta informazzjoni lid-depożitanti u lill-SGD jista’ jimmina l-objettiv tal-protezzjoni tad-depożitanti. L-SGD, jew meta rilevanti, l-awtoritajiet maħtura, jistgħu japplikaw sanzjonijiet pekunarji għall-ħlas tard tal-kontribuzzjonijiet. Huwa importanti li tittejjeb il-koordinazzjoni bejn l-SGD, l-awtoritajiet maħtura u kompetenti sabiex jieħdu azzjonijiet ta’ infurzar kontra istituzzjoni ta’ kreditu li ma tikkonformax mal-obbligi tagħha. Għalkemm l-applikazzjoni ta’ miżuri superviżorji u ta’ infurzar mill-awtoritajiet kompetenti kontra l-istituzzjonijiet ta’ kreditu hija rregolata bil-liġijiet nazzjonali u bid-Direttiva 2013/36/UE tal-Parlament Ewropew u tal-Kunsill[footnoteRef:7], huwa neċessarju li jiġi żgurat li l-awtoritajiet maħtura jinformaw lill-awtoritajiet kompetenti fil-ħin dwar kwalunkwe ksur tal-obbligi tal-istituzzjonijiet ta’ kreditu skont ir-regoli dwar il-protezzjoni tad-depożiti. [7:  	Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).] 

[bookmark: _Hlk127906132](3)	Sabiex tappoġġa aktar konverġenza tal-prattiki tal-SGD u tgħin lill-SGD fl-ittestjar tar-reżiljenza tagħhom, jenħtieġ li l-Awtorità Bankarja Ewropea (EBA) tiżviluppa abbozzi ta’ standards regolatorji dwar it-twettiq ta’ stress tests tas-sistemi tal-SGD.
(4)	Skont l-Artikolu 5(1), il-punt (d), tad-Direttiva 2014/49/UE, depożiti ta’ ċerti istituzzjonijiet finanzjarji, inklużi ditti tal-investiment, huma esklużi mill-kopertura mill-SGD. Madankollu, il-fondi li dawk l-istituzzjonijiet finanzjarji jirċievu mill-klijenti tagħhom u li huma jiddepożitaw f’istituzzjoni ta’ kreditu f’isem il-klijenti tagħhom, fl-eżerċizzju tas-servizzi li joffru, jenħtieġ li jiġu protetti soġġetti għal ċerti kundizzjonijiet.
(5)	Il-firxa ta’ depożitanti li bħalissa huma protetti permezz ta’ ripagament minn SGD hija motivata mix-xewqa li jiġu protetti l-investituri mhux professjonali, filwaqt li l-investituri professjonali jitqiesu li ma jeħtiġux tali protezzjoni. Għal dik ir-raġuni, l-awtoritajiet pubbliċi ġew esklużi mill-kopertura. Madankollu, il-biċċa l-kbira tal-awtoritajiet pubbliċi (li f’xi Stati Membri jinkludu skejjel u sptarijiet) ma jistgħux jitqiesu bħala investituri professjonali. Għalhekk, huwa neċessarju li jiġi żgurat li d-depożiti tal-investituri mhux professjonali kollha, inklużi l-awtoritajiet pubbliċi, ikunu jistgħu jibbenefikaw mill-protezzjoni offruta minn SGD. 
(6)	Id-depożiti li jirriżultaw minn ċerti avvenimenti, inklużi tranżazzjonijiet ta’ proprjetà immobbli relatati ma’ proprjetajiet residenzjali privati jew il-ħlas ta’ ċerti benefiċċji tal-assigurazzjoni, jistgħu temporanjament iwasslu għal depożiti kbar. Għal dik ir-raġuni, l-Artikolu 6(2) tad-Direttiva 2014/49/UE bħalissa jobbliga lill-Istati Membri jiżguraw li d-depożiti li jirriżultaw minn dawk l-avvenimenti jkunu protetti f’livelli ogħla minn EUR 100 000 għal tal-anqas 3 xhur, iżda għal mhux aktar minn 12-il xahar mill-mument li fih l-ammont jiġi kkreditat jew mill-mument li fih tali depożiti jsiru legalment trasferibbli. Sabiex tiġi armonizzata l-protezzjoni tad-depożitanti fl-Unjoni u sabiex jitnaqqsu l-kumplessità amministrattiva u l-inċertezza legali relatati mal-ambitu tal-protezzjoni ta’ depożiti bħal dawn, huwa neċessarju li l-protezzjoni tagħhom tiġi allinjata ma’ ammont massimu ta’ mill-anqas EUR 500 000 u ammont massimu ta’ EUR 2 500 000 għal durata armonizzata ta’ 6 xhur, minbarra l-livell ta’ kopertura ta’ EUR 100 000. Wara t-traspożizzjoni tagħhom mill-Istati Membri, jenħtieġ li l-Kummissjoni twettaq rieżami tal-ammonti li huma protetti, bil-ħsieb li tiddetermina jekk l-ammont massimu jenħtieġx li jitnaqqas, filwaqt li tqis jekk l-ammonti li huma protetti humiex proporzjonati u jiżgurawx kundizzjonijiet ekwi madwar l-Unjoni.
(7)	Matul tranżazzjoni ta’ proprjetà immobbli, il-fondi jistgħu jgħaddu minn kontijiet differenti qabel is-saldu attwali tat-tranżazzjoni. Għalhekk, sabiex jiġu protetti d-depożitanti li jgħaddu minn tranżazzjonijiet ta’ proprjetà immobbli b’mod omoġenu, jenħtieġ li l-protezzjoni ta’ bilanċi temporanji għoljin tapplika għar-rikavat ta’ bejgħ kif ukoll għall-fondi ddepożitati għax-xiri ta’ proprjetà residenzjali privata f’perjodu ta’ terminu qasir definit minn qabel.
(8)	Sabiex jiġi żgurat l-iżborż f’waqtu tal-ammont li għandu jitħallas lura minn SGD, u sabiex jiġu ssimplifikati r-regoli amministrattivi u ta’ kalkolu, jenħtieġ li titneħħa d-diskrezzjoni li jitqiesu l-obbligazzjonijiet dovuti meta jiġi kkalkolat l-ammont ripagabbli. 
(9)	Huwa neċessarju li jiġu ottimizzati l-kapaċitajiet operazzjonali tal-SGD u li jitnaqqas il-piż amministrattiv tagħhom. Għal dik ir-raġuni, jenħtieġ li jiġi stabbilit li fir-rigward tal-identifikazzjoni tad-depożitanti li huma intitolati għal depożiti f’kontijiet benefiċjarji jew tal-valutazzjoni ta’ jekk id-depożitanti jkunux eliġibbli għal salvagwardji ta’ bilanċi għoljin temporanji, tibqa’ r-responsabbiltà tad-depożitanti u tad-detenturi ta’ kontijiet li juru, bil-mezzi tagħhom stess, l-intitolament tagħhom. 
(10)	Ċerti depożiti jistgħu jkunu soġġetti għal perjodu ta’ ripagament itwal minħabba li jeħtieġu li l-SGD jivverifikaw il-pretensjoni għal ripagament. Sabiex jiġu armonizzati r-regoli madwar l-Unjoni, jenħtieġ li l-perjodu għar-ripagament ikun limitat għal 20 jum ta’ xogħol wara l-wasla tad-dokumentazzjoni rilevanti. 
(11)	Il-kost amministrattiv relatat mar-ripagament ta’ ammonti żgħar fuq kontijiet inattivi jista’ jkun akbar mill-benefiċċji għad-depożitant. Għalhekk, huwa neċessarju li jiġi speċifikat li jenħtieġ li l-SGD ma jkunux obbligati jieħdu passi attivi sabiex iħallsu lura d-depożiti miżmumin f’kontijiet bħal dawn taħt ċerti livelli limitu li jenħtieġ li jiġu stabbiliti fil-livell nazzjonali. Madankollu, id-dritt tad-depożitanti li jitolbu ammont bħal dan jenħtieġ li jiġi ppreservat. Barra minn hekk, meta l-istess depożitant ikollu wkoll kontijiet attivi oħrajn, jenħtieġ li l-SGD jinkludu dak l-ammont fil-kalkolu tal-ammont li jrid jiġi rrimborżat. 
(12)	L-SGD għandhom metodi differenti sabiex iħallsu lura lid-depożitanti, li jvarjaw minn żborżi fi flus għal trasferimenti elettroniċi. Madankollu, sabiex tiġi żgurata t-traċċabbiltà tal-proċess ta’ ripagament mill-SGD u sabiex jibqgħu konformi mal-objettivi tal-qafas tal-Unjoni dwar il-prevenzjoni tal-użu tas-sistema finanzjarja għall-finijiet ta’ ħasil tal-flus jew ta’ finanzjament tat-terroriżmu, ir-rimborżi tad-depożitanti permezz ta’ trasferimenti ta’ kreditu jenħtieġ li jkunu l-metodu ta’ żborż awtomatiku meta r-rimborż jaqbeż l-ammont ta’ EUR 10 000.
(13)	L-istituzzjonijiet finanzjarji huma esklużi mill-protezzjoni tad-depożiti. Madankollu, ċerti istituzzjonijiet finanzjarji, inklużi istituzzjonijiet tal-flus elettroniċi, istituzzjonijiet ta’ pagament u ditti ta’ investiment, ukoll jiddepożitaw il-fondi riċevuti mill-klijenti tagħhom f’kontijiet bankarji, spiss fuq bażi temporanja, sabiex jikkonformaw mal-obbligi ta’ salvagwardja f’konformità mal-leġiżlazzjoni settorjali, inkluża d-Direttiva 2009/110/KE tal-Parlament Ewropew u tal-Kunsill[footnoteRef:8], mad-Direttiva (UE) 2015/2366 tal-Parlament Ewropew u tal-Kunsill[footnoteRef:9] u mad-Direttiva 2014/65/UE tal-Parlament Ewropew u tal-Kunsill[footnoteRef:10]. Meta jitqies ir-rwol dejjem akbar ta’ dawk l-istituzzjonijiet finanzjarji, jenħtieġ li l-SGD jipproteġu dawn id-depożiti bil-kundizzjoni li dawk il-klijenti jiġu identifikati jew identifikabbli.  [8:  	Id-Direttiva 2009/110/KE tal-Parlament Ewropew u tal-Kunsill tas-16 ta’ Settembru 2009 dwar il-bidu, l-eżerċizzju u s-superviżjoni prudenzjali tan-negozju tal-istituzzjonijiet tal-flus elettroniċi li temenda d-Direttivi 2005/60/KE u 2006/48/KE u li tħassar id-Direttiva 2000/46/KE (ĠU L 267, 10.10.2009, p. 7).]  [9:  	Id-Direttiva (UE) 2015/2366 tal-Parlament Ewropew u tal-Kunsill tal-25 ta’ Novembru 2015 dwar is-servizzi ta’ pagament fis-suq intern, li temenda d-Direttivi 2002/65/KE, 2009/110/KE u 2013/36/UE u r-Regolament (UE) 1093/2010, u li tħassar id-Direttiva 2007/64/KE (ĠU L 337, 23.12.2015, p. 35).]  [10:  	Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (riformulazzjoni) (ĠU L 173, 12.6.2014, p. 349).] 

(14)	Il-klijenti tal-istituzzjonijiet finanzjarji mhux dejjem ikunu jafu liema istituzzjoni ta’ kreditu l-istituzzjoni finanzjarja għażlet li tiddepożita l-fondi tagħhom. Għalhekk, jenħtieġ li l-SGD ma jaggregawx dawn id-depożiti b’depożitu li l-istess klijenti jista’ jkollhom fl-istess istituzzjoni ta’ kreditu meta l-istituzzjoni finanzjarja tkun poġġiet id-depożiti tagħhom. L-istituzzjonijiet ta’ kreditu jistgħu ma jkunux jafu l-klijenti intitolati għas-somma miżmuma fil-kontijiet tal-klijent, jew ikunu jistgħu jivverifikaw u jirreġistraw id-data individwali ta’ dawk il-klijenti. ▌
(15)	Meta jirrimborżaw lid-depożitanti, l-SGD jistgħu jiltaqgħu ma’ sitwazzjonijiet li jwasslu għal tħassib dwar il-ħasil tal-flus. Għalhekk, jenħtieġ li l-SGD ma joħorġux ir-rimborż lil depożitant meta jiġu nnotifikati li unità tal-intelligence finanzjarja tkun issospendiet kont bankarju jew ta’ pagament f’konformità mar-regoli applikabbli dwar il-ġlieda kontra l-ħasil tal-flus.
(16)	L-Artikolu 9 tad-Direttiva 2014/49/UE jipprevedi li meta SGD tagħmel pagamenti fil-kuntest ta’ proċedimenti ta’ riżoluzzjoni, jenħtieġ li l-SGD ikollha pretensjoni kontra l-istituzzjoni ta’ kreditu kkonċernata għal ammont ugwali għall-pagamenti tagħha u dik il-pretensjoni jenħtieġ li tikklassifika pari passu ma’ depożiti koperti. Dik id-dispożizzjoni ma tagħmilx distinzjoni bejn il-kontribuzzjoni ta’ SGD meta tintuża għodda ta’ rikapitalizzazzjoni interna ta’ bank miftuħ, u l-kontribuzzjoni tal-SGD għall-finanzjament ta’ strateġija ta’ trasferiment (għodda tal-bejgħ ta’ negozju jew għodda tal-istituzzjoni tranżitorja) segwita minn likwidazzjoni tal-entità residwa. Sabiex jiġu żgurati ċ-ċarezza u ċ-ċertezza legali fir-rigward tal-eżistenza u tal-ammont ta’ pretensjoni ta’ SGD f’xenarji differenti, huwa neċessarju li jiġi speċifikat li meta l-SGD tikkontribwixxi sabiex tappoġġa l-applikazzjoni tal-għodda tal-bejgħ ta’ negozju jew tal-għodda tal-istituzzjoni tranżitorja, jew ta’ miżuri alternattivi, meta sett ta’ assi, ta’ drittijiet u ta’ obbligazzjonijiet, inklużi depożiti, tal-istituzzjoni ta’ kreditu jiġu ttrasferiti lil riċevitur, jenħtieġ li dik l-SGD ikollha pretensjoni kontra l-entità residwa fil-proċedimenti ta’ stralċ sussegwenti tagħha skont il-liġi nazzjonali. Sabiex jiġi żgurat li l-azzjonisti u l-kredituri tal-istituzzjoni ta’ kreditu li jibqgħu fl-entità residwa effettivament jassorbu t-telf ta’ dik l-istituzzjoni ta’ kreditu u tittejjeb il-possibbiltà ta’ ripagamenti f’insolvenza lill-SGD, jenħtieġ li l-pretensjoni tal-SGD ikollha l-istess klassifikazzjoni bħad-depożiti koperti. F’każ li tiġi applikata l-għodda ta’ rikapitalizzazzjoni interna (jiġifieri, l-istituzzjoni ta’ kreditu tkompli bl-operat tagħha), l-SGD tikkontribwixxi fl-ammont li bih id-depożiti koperti jkunu tniżżlu fil-valur jew ġew ikkonvertiti sabiex jassorbu t-telf f’dik l-istituzzjoni ta’ kreditu, li kieku kienu ġew inklużi depożiti koperti fl-ambitu tar-rikapitalizzazzjoni interna. Għalhekk, jenħtieġ li l-kontribuzzjoni tal-SGD ma tirriżultax fi pretensjoni kontra l-istituzzjoni taħt riżoluzzjoni peress li telimina l-iskop tal-kontribuzzjoni tal-SGD.
(17)	Sabiex tiġi żgurata l-konverġenza tal-prattiki tal-SGD u ċ-ċertezza legali għad-depożitanti sabiex jitolbu d-depożiti tagħhom, u sabiex jiġu evitati ostakli operazzjonali għall-SGD, huwa importanti li jiġi stabbilit perjodu twil b’mod adegwat li fih id-depożitanti jistgħu jitolbu r-ripagament tad-depożiti tagħhom, f’dawk il-każijiet li fihom l-SGD ma tkunx ħallset lura lid-depożitanti sal-iskadenzi stabbiliti fl-Artikolu 8 tad-Direttiva 2014/49/UE fil-każ ta’ żborż.
(18)	Skont l-Artikolu 10(2) tad-Direttiva 2014/49/UE, l-Istati Membri għandhom l-obbligu li jiżguraw li sat-3 ta’ Lulju 2024, il-mezzi finanzjarji disponibbli ta’ SGD jilħqu livell fil-mira ta’ 0,8 % tal-ammont tad-depożiti koperti tal-membri tagħha. Sabiex jiġi vvalutat b’mod oġġettiv jekk l-SGD jissodisfawx dak ir-rekwiżit, jenħtieġ li jiġi stabbilit perjodu ta’ referenza ċar sabiex jiġi ddeterminat l-ammont ta’ depożiti koperti u l-mezzi finanzjarji disponibbli tal-SGD. B’kunsiderazzjoni tal-espansjoni tal-ambitu tal-użu tal-SGD, l-adegwatezza tal-livell fil-mira ta’ 0,8 % jenħtieġ li tkun soġġetta għal monitoraġġ u valutazzjoni mill-qrib.
[bookmark: _Hlk122018946][bookmark: _Hlk122018357](19)	Sabiex tiġi żgurata r-reżiljenza tal-SGD, il-fondi tagħhom jenħtieġ li jiġu minn kontribuzzjonijiet stabbli u irrevokabbli. Ċerti sorsi ta’ finanzjament tal-SGD, inklużi self u rkupri mistennijin, huma kontinġenti wisq sabiex jitqiesu bħala kontribuzzjonijiet sabiex jintlaħaq il-livell fil-mira tal-SGD. Sabiex jiġu armonizzati l-kundizzjonijiet tal-SGD għall-ilħuq tal-livell fil-mira tagħhom u sabiex jiġi żgurat li l-mezzi finanzjarji disponibbli tal-SGD jiġu ffinanzjati minn kontribuzzjonijiet mill-industrija, jenħtieġ li l-fondi li jikkwalifikaw sabiex jilħqu l-livell fil-mira jiġu distinti minn fondi li huma kkunsidrati bħala sorsi komplementari ta’ finanzjament. Il-flussi ta’ ħruġ tal-fondi tal-SGD, inklużi r-ripagamenti tas-self prevedibbli, jistgħu jiġu ppjanati u kkunsidrati f’kontribuzzjonijiet regolari mill-membri tal-SGD, u għalhekk jenħtieġ li ma jwasslux għal tnaqqis tal-mezzi finanzjarji disponibbli taħt il-livell fil-mira. Għalhekk, huwa neċessarju li jiġi speċifikat li, wara li jintlaħaq il-livell fil-mira għall-ewwel darba, huwa biss nuqqas fil-mezzi finanzjarji disponibbli tal-SGD ikkawżat minn intervent tal-SGD (żborż, jew miżuri preventivi, ta’ riżoluzzjoni jew alternattivi) li jenħtieġ li jniedi perjodu ta’ rikostituzzjoni ta’ erba’ snin. Meta, wara tali intervent tal-SGD, il-mezzi finanzjarji disponibbli jkunu tnaqqsu b’anqas minn terz, il-perjodu ta’ rikostituzzjoni jenħtieġ li jkun ta’ sentejn. Sabiex tiġi żgurata applikazzjoni konsistenti, jenħtieġ li l-EBA tiżviluppa abbozzi ta’ standards tekniċi regolatorji li jispeċifikaw il-metodoloġija għall-kalkolu tal-livell fil-mira mill-SGD.
(20)	Jenħtieġ li l-mezzi finanzjarji disponibbli ta’ SGD ikunu jistgħu jintużaw immedjatament sabiex jiffaċċjaw avvenimenti ta’ żborż f’daqqa jew interventi oħrajn. Fid-dawl ta’ diversi prattiki madwar l-Unjoni, huwa xieraq li jiġu stabbiliti rekwiżiti għall-istrateġija ta’ investiment tal-fondi tal-SGD sabiex jittaffa kwalunkwe impatt negattiv fuq il-kapaċità ta’ SGD li twettaq il-mandat tagħha. Meta SGD ma tkunx kompetenti sabiex tistabbilixxi l-istrateġija ta’ investiment, l-awtorità, jew il-korp jew l-entità fl-Istat Membru li jkunu responsabbli għall-istabbiliment tal-istrateġija ta’ investiment jenħtieġ li, meta jistabbilixxu dik l-istrateġija ta’ investiment, jirrispettaw ukoll il-prinċipji dwar id-diversifikazzjoni u l-investimenti f’assi b’riskju baxx u likwidi. Sabiex jiġu ppreżervati l-indipendenza operazzjonali sħiħa u l-flessibbiltà tal-SGD f’termini tal-aċċess għall-fondi tagħha, meta l-fondi tal-SGD jiġu ddepożitati fit-teżor, jenħtieġ li dawk il-fondi jiġu allokati u jitqiegħdu f’kont segregat. 
(21)	L-għażla li jiġu ġġenerati l-mezzi finanzjarji disponibbli ta’ SGD permezz ta’ kontribuzzjonijiet obbligatorji mħallsin mill-istituzzjonijiet membri għal skemi eżistenti ta’ kontribuzzjonijiet obbligatorji stabbiliti minn Stat Membru sabiex ikopru l-kostijiet relatati mar-riskju sistemiku qatt ma ntużat u, għalhekk, jenħtieġ li titneħħa.
(22)	Huwa neċessarju li tissaħħaħ il-protezzjoni tad-depożitanti, filwaqt li tiġi evitata l-ħtieġa ta’ bejgħ bl-għaġla tal-assi ta’ SGD u li jiġu limitati l-effetti proċikliċi negattivi possibbli fuq l-industrija bankarja kkawżati mill-ġbir ta’ kontribuzzjonijiet straordinarji. Għalhekk, jenħtieġ li l-SGD jitħallew jużaw arranġamenti ta’ finanzjament alternattivi li jippermettulhom jiksbu fi kwalunkwe ħin finanzjament għal terminu qasir minn sorsi għajr kontribuzzjonijiet, inkluż qabel ma jużaw il-mezzi finanzjarji u l-fondi disponibbli tagħhom miġburin permezz ta’ kontribuzzjonijiet straordinarji. Minħabba li jenħtieġ li l-istituzzjonijiet ta’ kreditu primarjament iġorru l-kost u r-responsabbiltà għall-finanzjament tal-SGD, jenħtieġ li arranġamenti alternattivi ta’ finanzjament mill-fondi pubbliċi ma jkunux permessi.
(23)	Sabiex jiġi żgurat investiment diversifikat b’mod adegwat tal-fondi tal-SGD u tal-prattiki konverġenti, jenħtieġ li l-EBA toħroġ linji gwida sabiex tipprovdi gwida lill-SGD f’dak ir-rigward. 
(24)	Filwaqt li r-rwol primarju tal-SGD huwa r-ripagament lil depożitanti koperti, l-interventi barra mill-iżborż jistgħu jkunu aktar kosteffettivi għall-SGD u jiżguraw aċċess mingħajr interruzzjoni għad-depożiti billi jiffaċilitaw l-istrateġiji ta’ trasferiment. L-SGD jistgħu jkunu meħtieġa jikkontribwixxu għar-riżoluzzjoni tal-istituzzjonijiet ta’ kreditu. Barra minn hekk, f’xi Stati Membri, l-SGD jistgħu jiffinanzjaw miżuri preventivi sabiex tiġi rrestawrata l-vijabbiltà fit-tul tal-istituzzjonijiet ta’ kreditu, jew miżuri alternattivi f’insolvenza. Filwaqt li tali miżuri preventivi u alternattivi jistgħu jtejbu b’mod sinifikanti l-protezzjoni tad-depożiti, huwa neċessarju li tali miżuri jiġu soġġetti għal salvagwardji adegwati, inkluż fil-forma ta’ test armonizzat tal-anqas kost, sabiex jiġu żgurati kundizzjonijiet ekwi u l-effettività u l-kosteffiċjenza ta’ tali miżuri. Tali salvagwardji jenħtieġ li japplikaw biss għal interventi ffinanzjati bil-mezzi finanzjarji disponibbli tal-SGD regolati skont din id-Direttiva.
(24a)	Huwa essenzjali li kwalunkwe involviment tad-DGS fi kwalunkwe xenarju jsir b’enfasi fuq il-kosteffettività u t-trasparenza. Dan l-approċċ huwa essenzjali biex jiġi evitat tfixkil fil-kundizzjonijiet ekwi u biex jiżgura li l-ebda vantaġġ mhux ġust ma jingħata lil parteċipanti fis-suq speċifiċi. It-trasparenza u l-kosteffiċjenza huma prinċipji fundamentali li fuqhom huma msejsa l-integrità u l-funzjonament ekwu tal-SGD.
[bookmark: _Hlk132533781](25)	Il-miżuri għall-prevenzjoni ta’ falliment ta’ istituzzjoni ta’ kreditu permezz ta’ interventi bikrija biżżejjed jista’ jkollhom rwol effettiv fil-kontinwità ta’ għodod għall-ġestjoni tal-kriżijiet sabiex jinżammu l-kunfidenza tad-depożitanti u l-istabbiltà finanzjarja. Dawk il-miżuri jistgħu jieħdu diversi forom - miżuri ta’ appoġġ ta’ kapital permezz ta’ strumenti ta’ fondi proprji (inklużi strumenti tal-Grad 1 ta’ Ekwità Komuni) jew strumenti kapitali, garanziji, jew self oħrajn. L-SGD kellhom rikors eteroġenu għal dawk il-miżuri. Sabiex jiġu żgurati l-kontinwità tal-għodod għall-ġestjoni tal-kriżijiet u r-rikors għal miżuri preventivi b’mod konsistenti mal-qafas ta’ riżoluzzjoni u mar-regoli dwar l-għajnuna mill-Istat, huwa neċessarju li jiġu speċifikati t-twaqqit u l-kundizzjonijiet għall-applikazzjoni tagħhom. Miżuri preventivi ma humiex adatti għall-assorbiment ta’ telf imġarrab meta l-istituzzjoni ta’ kreditu diġà tkun qiegħda tfalli jew x’aktarx li tfalli u jenħtieġ li jintużaw kmieni sabiex jiġi evitat id-deterjorament tas-sitwazzjoni finanzjarja tal-bank. Għalhekk, jenħtieġ li l-awtoritajiet maħtura jivverifikaw jekk ġewx issodisfati l-kundizzjonijiet għal tali intervent tal-SGD. Fl-aħħar nett, dawk il-kundizzjonijiet għall-użu ta’ mezzi finanzjarji disponibbli tal-SGD jenħtieġ li jkunu mingħajr preġudizzju għall-valutazzjoni mill-awtorità kompetenti ta’ jekk IPS tissodisfax il-kriterji stabbiliti fl-Artikolu 113(7) tar-Regolament (UE) Nru 575/2013 tal-Parlament Ewropew u tal-Kunsill[footnoteRef:11].  [11:  	Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).] 

(26)	Sabiex jiġi żgurat li l-miżuri ta’ prevenzjoni jilħqu l-objettiv tagħhom, jenħtieġ li l-istituzzjonijiet ta’ kreditu jkunu meħtieġa jippreżentaw lill-awtorità kompetenti nota li tiddeskrivi l-miżuri li jimpenjaw ruħhom li jwettqu. ▌Jenħtieġ li jenħtieġ tali nota jkun fiha l-elementi kollha li għandhom l-għan li jipprevjenu l-ħruġ ta’ fondi u li jsaħħu l-pożizzjoni kapitali u tal-likwidità tal-istituzzjoni ta’ kreditu, filwaqt li tippermetti lill-istituzzjoni ta’ kreditu tikkonforma mar-rekwiżiti prudenzjali u ma’ rekwiżiti regolatorji oħrajn rilevanti kollha fuq bażi progressiva. Għalhekk, jenħtieġ li tali nota jkun fiha miżuri ta’ ġenerazzjoni tal-kapital, inklużi regoli dwar il-ħruġ ta’ drittijiet, il-konverżjoni volontarja ta’ strumenti ta’ dejn subordinat, eżerċizzji ta’ ġestjoni tal-obbligazzjonijiet, bejgħ li jiġġenera l-kapital ta’ assi, it-titolizzazzjoni ta’ portafolli, u ż-żamma tal-qligħ, inklużi projbizzjonijiet fuq id-dividendi u projbizzjonijiet fuq l-akkwiżizzjoni ta’ ishma f’impriżi. Barra minn hekk, in-nota jenħtieġ li tagħti dettalji dwar id-defiċit ta’ kapital inizjali tal-istituzzjoni ta’ kreditu, il-miżuri ta’ ġenerazzjoni tal-kapital implimentati u s-salvagwardji stabbiliti biex jiġi evitat il-ħruġ ta’ fondi. Għall-istess raġuni, matul l-implimentazzjoni tal-miżuri previsti fin-nota, jenħtieġ li l-istituzzjonijiet ta’ kreditu jsaħħu wkoll il-pożizzjonijiet ta’ likwidità tagħhom u jżommu lura minn prattiki kummerċjali aggressivi, u milli jiddistribwixxu dividendi jew rimunerazzjoni varjabbli jew milli jirriakkwistaw ishma proprji jew jeżerċitaw strumenti kapitali ibridi. Tali nota jenħtieġ li jkun fiha wkoll strateġija ta’ ħruġ għal kwalunkwe miżura ta’ appoġġ riċevuta. F’perjodu ta’ żmien raġonevoli, l-istituzzjoni ta’ kreditu jenħtieġ li tipprovdi pjan ta’ riorganizzazzjoni tan-negozju lill-awtorità kompetenti biex tiġi żgurata l-vijabbiltà fit-tul. Il-miżuri preventivi mogħtija lil istituzzjoni ta’ kreditu jenħtieġ li jiġu sospiżi meta l-awtorità kompetenti ma tkunx sodisfatta li l-pjan ta’ riorganizzazzjoni tan-negozju huwa kredibbli u fattibbli biex tiġi żgurata l-vijabbiltà fit-tul. Meta l-istituzzjoni ta’ kreditu tkun membru ta’ IPS imsemmija fl-Artikolu 1(2), il-punt (c), l-IPS jenħtieġ li tapprova l-pjan ta’ riorganizzazzjoni tan-negozju, wara konsultazzjoni mal-awtorità kompetenti. Meta l-awtorità kompetenti ma tkunx sodisfatta bil-pjan ta’ riorganizzazzjoni tan-negozju, jenħtieġ li timplimenta miżuri xierqa biex tkun ċerta li tiġi żgurata l-vijabbiltà fit-tul. L-awtoritajiet kompetenti u l-awtoritajiet ta’ riżoluzzjoni jinsabu fl-aħjar pożizzjoni sabiex jivvalutaw ir-rilevanza u l-kredibbiltà tal-miżuri previsti fil-pjan ta’ riorganizzazzjoni tan-negozju. Sabiex jiġi żgurat li l-awtoritajiet maħtura tal-SGD li jintalbu jiffinanzjaw miżura preventiva mill-istituzzjoni ta’ kreditu jkunu jistgħu jivvalutaw li l-kundizzjonijiet kollha għall-miżuri preventivi jkunu ssodisfati, jenħtieġ li l-awtoritajiet kompetenti jikkooperaw mal-awtoritajiet maħtura. Sabiex jiġi żgurat approċċ konsistenti għall-applikazzjoni ta’ miżuri preventivi madwar l-Unjoni, jenħtieġ li l-EBA toħroġ linji gwida sabiex tgħin lill-istituzzjonijiet ta’ kreditu jfasslu pjan ta’ riorganizzazzjoni tan-negozju bħal dan.
(26a)	Sabiex jittaffa l-periklu morali, fejn xieraq, l-istituzzjoni ta’ kreditu li tirċievi appoġġ mill-SGD fil-forma ta’ miżuri preventivi, l-azzjonisti tagħha, il-kredituri tagħha jew il-grupp ta’ negozju li tappartjeni għalih jenħtieġ li jikkontribwixxu għar-ristrutturar mir-riżorsi proprji tagħhom u jipprovdu remunerazzjoni adegwata għall-miżura preventiva mogħtija mill-SGD.
(27)	Sabiex jiġi żgurat li l-istituzzjonijiet ta’ kreditu li jirċievu appoġġ mill-SGD fil-forma ta’ miżuri preventivi jwettqu l-impenji tagħhom, jenħtieġ li l-awtoritajiet kompetenti jitolbu pjan ta’ rimedju minn istituzzjonijiet ta’ kreditu li jonqsu milli jwettqu l-impenji tagħhom, milli jħallsu lura l-ammont kontribwit fl-ambitu tal-miżuri preventivi jew milli jikkonformaw mal-istrateġija tal-ħruġ. Meta awtorità kompetenti tkun tal-fehma li l-miżuri fil-pjan ta’ rimedju ma jkunux kapaċi jiksbu l-vijabbiltà fit-tul tal-istituzzjoni ta’ kreditu, jenħtieġ li l-SGD ma tipprovdi l-ebda appoġġ preventiv ulterjuri lill-istituzzjoni ta’ kreditu u l-awtoritajiet rilevanti jenħtieġ li jwettqu valutazzjoni dwar jekk l-istituzzjoni tkunx qed tfalli jew probabbli tfalli, skont l-Artikolu 32 tad-Direttiva 2014/59/UE. L-istess konsegwenzi jenħtieġ li japplikaw f’każijiet meta l-istituzzjoni ta’ kreditu tonqos milli tikkonforma mal-pjan ta’ rimedju. Sabiex jiġi żgurat approċċ konsistenti għall-applikazzjoni ta’ miżuri preventivi madwar l-Unjoni, jenħtieġ li l-EBA toħroġ linji gwida sabiex tgħin lill-istituzzjonijiet ta’ kreditu jfasslu pjan ta’ rimedju bħal dan.
[bookmark: _Hlk132534258](28)	Sabiex jiġu evitati effetti detrimentali fuq il-kompetizzjoni u fuq is-suq intern, huwa neċessarju li jiġi stabbilit li fil-każ ta’ miżuri alternattivi fl-insolvenza, il-korpi rilevanti li jirrappreżentaw istituzzjoni ta’ kreditu fil-kuntest ta’ proċedimenti ta’ insolvenza nazzjonali (likwidatur, riċevitur, amministratur jew oħrajn) jenħtieġ li jagħmlu arranġamenti għall-kummerċjalizzazzjoni tan-negozju tal-istituzzjoni ta’ kreditu jew ta’ parti minnu fi proċess miftuħ, trasparenti u mhux diskriminatorju, filwaqt li jimmiraw li jimmassimizzaw, sa fejn ikun possibbli, il-prezz tal-bejgħ. L-istituzzjoni ta’ kreditu jew kwalunkwe intermedjarju li jaġixxi f’isem l-istituzzjoni ta’ kreditu jenħtieġ li japplika regoli li huma adegwati għall-kummerċjalizzazzjoni ta’ assi, ta’ drittijiet u ta’ obbligazzjonijiet li jridu jiġu ttrasferiti lil xerrejja potenzjali. Fi kwalunkwe każ, jenħtieġ li l-użu tar-riżorsi tal-Istat jibqa’ soġġett għar-regoli rilevanti dwar l-għajnuna mill-Istat skont it-Trattat, meta applikabbli.
(29)	Peress li l-għan ewlieni tal-SGD huwa li jipproteġu d-depożiti koperti, jenħtieġ li l-SGD jitħallew jiffinanzjaw interventi għajr meta t-tali interventi jkunu orħos mill-iżborżi. L-esperjenza bl-applikazzjoni ta’ dik ir-regola (“test tal-anqas kost”) żvelat diversi nuqqasijiet peress li l-qafas kurrenti ma jagħti l-ebda dettall dwar kif irid jiġi ddeterminat il-kost ta’ dawk l-interventi u lanqas il-kost tal-iżborż. Sabiex tiġi żgurata applikazzjoni konsistenti tat-test tal-anqas kost madwar l-Unjoni, huwa neċessarju li jiġi speċifikat il-kalkolu ta’ dawk il-kostijiet. Fl-istess ħin, huwa neċessarju li jiġu evitati kundizzjonijiet eċċessivament stretti li effettivament ma jippermettux l-użu tal-fondi tal-SGD għal interventi oħrajn minbarra l-iżborż. Meta jwettqu l-valutazzjoni tal-anqas kost, jenħtieġ li l-SGD l-ewwel jivverifikaw li l-kost għall-finanzjament tal-miżura magħżula jkun aktar baxx mill-kost tar-rimborż ta’ depożiti koperti. Il-metodoloġija għall-valutazzjoni tal-anqas kost jenħtieġ li tqis il-valur taż-żmien tal-flus. 
(30)	Il-likwidazzjoni tista’ tkun proċess twil li l-effiċjenza tiegħu tiddependi fuq l-effiċjenza ġudizzjarja nazzjonali, fuq ir-reġimi ta’ insolvenza, fuq il-karatteristiċi bankarji individwali, u fuq iċ-ċirkostanzi tal-falliment. Għall-interventi tal-SGD bħala parti minn miżuri alternattivi, jenħtieġ li t-test tal-anqas kost jiddependi fuq il-valwazzjoni tal-assi u tal-obbligazzjonijiet tal-istituzzjoni ta’ kreditu, stabbilit fl-Artikolu 36(1) tad-Direttiva 2014/59/UE, u fuq l-istima stabbilita fl-Artikolu 36(8) ta’ dik id-Direttiva. Madankollu, l-evalwazzjoni preċiża tal-irkupri tal-likwidazzjoni tista’ tkun ta’ sfida fil-kuntest tat-test tal-anqas kost għall-miżuri preventivi, li suppost iseħħ ħafna qabel kwalunkwe likwidazzjoni prevedibbli. Għalhekk, ix-xenarju kontrofattwali għat-test tal-anqas kost għall-miżuri preventivi jenħtieġ li jiġi aġġustat kif xieraq, u fi kwalunkwe każ, l-irkupri mistennijin jenħtieġ li jkunu limitati għal ammont raġonevoli bbażat fuq irkupri f’avvenimenti ta’ żborż fil-passat.
(31)	Jenħtieġ li l-awtoritajiet maħtura jistmaw il-kost tal-miżura għall-SGD, inkluż wara r-ripagament ta’ self, injezzjoni ta’ kapital jew l-użu ta’ garanzija, nett mill-qligħ mistenni, mill-ispejjeż operatorji, u mit-telf potenzjali, kontra xenarju kontrofattwali bbażat fuq telf finali ipotetiku fi tmiem il-proċedimenti ta’ insolvenza, li jenħtieġ li jqis l-irkupri mill-SGD bħala parti mill-proċedimenti ta’ likwidazzjoni ta’ bank. Barra minn hekk, jenħtieġ li x-xenarju kontrofattwali jqis il-kost possibbli għall-SGD tal-instabbiltà ekonomika u finanzjarja, inkluża l-ħtieġa li jintużaw fondi addizzjonali, fi ħdan il-mandat tal-SGD, biex jiġu protetti d-depożitanti u l-istabbiltà finanzjarja, u biex jiġi evitat il-kontaġju. Sabiex tingħata stampa ġusta u aktar komprensiva tal-kost attwali tar-ripagament lid-depożitanti, l-istima tat-telf imġarrab minħabba r-rimborż ta’ depożiti koperti jenħtieġ li tinkludi kostijiet relatati indirettament mar-rimborż lid-depożitanti. Dawn il-kostijiet jenħtieġ li jinkludu ▌l-kost li l-SGD tista’ ġġarrab minħabba r-rikors għal finanzjament alternattiv. Sabiex tiġi żgurata l-applikazzjoni konsistenti tat-test tal-anqas kost, jenħtieġ li l-EBA tiżviluppa abbozzi ta’ standards tekniċi regolatorji dwar il-metodoloġija għall-kalkolu tal-kost ta’ interventi differenti tal-SGD. Sabiex tiġi żgurata l-konsistenza tal-metodoloġija għall-valutazzjoni tal-anqas kost mal-mandat statutorju jew kuntrattwali tal-SGD ▌, jenħtieġ li l-EBA ▌tiżviluppa abbozzi ta’ standards tekniċi regolatorji ▌.
(32)	Sabiex tittejjeb il-protezzjoni armonizzata tad-depożitanti u jiġu speċifikati r-responsabbiltajiet rispettivi madwar l-Unjoni, jenħtieġ li l-SGD tal-Istat Membru domiċiljari tiżgura l-ħlas lid-depożitanti li jinsabu fl-Istati Membri fejn l-istituzzjonijiet ta’ kreditu li huma membru tal-SGD jieħdu depożiti u fondi oħrajn ripagabbli billi joffru servizzi ta’ depożitu fuq bażi transfruntiera mingħajr stabbiliment fl-Istat Membru ospitanti. Sabiex jiġu ffaċilitati l-operazzjonijiet ta’ żborż u l-għoti ta’ informazzjoni lid-depożitanti, jenħtieġ li l-SGD tal-Istat Membru ospitanti titħalla topera bħala punt ta’ kuntatt għad-depożitanti fl-istituzzjonijiet ta’ kreditu li jeżerċitaw il-libertà li jipprovdu servizzi.
(33)	Il-kooperazzjoni bejn l-SGD madwar l-Unjoni hija vitali sabiex jiġi żgurat ripagament rapidu u kosteffiċjenti lid-depożitanti meta l-istituzzjonijiet ta’ kreditu jwettqu servizz bankarju permezz ta’ fergħat fi Stati Membri oħrajn. Fid-dawl tal-avvanzi teknoloġiċi li jippromwovu l-użu ta’ trasferimenti transfruntiera u identifikazzjoni mill-bogħod, jenħtieġ li l-SGD tal-Istat Membru domiċiljari titħalla tagħmel ir-ripagamenti direttament lid-depożitanti f’fergħat li jinsabu fi Stat Membru ieħor, dment li l-piż u l-kostijiet amministrattivi jkunu aktar baxxi milli kieku r-ripagament jitwettaq mill-SGD tal-Istat Membru ospitanti. Jenħtieġ li dik il-flessibbiltà tikkomplementa l-mekkaniżmu ta’ kooperazzjoni kurrenti, li jirrikjedi li l-SGD tal-Istat Membru ospitanti tħallas lura lid-depożitanti f’fergħat f’isem l-SGD tal-Istat Membru domiċiljari. Sabiex tiġi ppreservata l-kunfidenza tad-depożitanti kemm fl-Istati Membri ospitanti kif ukoll f’dawk domiċiljari, jenħtieġ li l-EBA toħroġ linji gwida sabiex tgħin lill-SGD f’kooperazzjoni bħal din, fost l-oħrajn billi tissuġġerixxi lista ta’ kundizzjonijiet li fihom SGD tal-Istat Membru domiċiljari tista’ tiddeċiedi li tħallas lura lid-depożitanti f’fergħat li jinsabu fl-Istat Membru ospitanti.
(34)	L-istituzzjonijiet ta’ kreditu jistgħu jbiddlu l-affiljazzjoni ma’ SGD minħabba li jċaqilqu l-kwartieri ġenerali tagħhom lejn Stat Membru ieħor jew jaqilbu s-sussidjarja tagħhom f’fergħa jew viċi versa. L-Artikolu 14(3) tad-Direttiva 2014/49/UE jirrikjedi li l-kontribuzzjonijiet ta’ dik l-istituzzjoni ta’ kreditu mħallsin matul it-12-il xahar ta’ qabel it-trasferiment jiġu ttrasferiti lill-SGD l-oħra bi proporzjon mal-ammont ta’ depożiti koperti ttrasferiti. Sabiex jiġi żgurat li t-trasferiment tal-kontribuzzjonijiet lill-SGD riċeventi ma jkunx jiddependi fuq regoli nazzjonali diverġenti dwar il-fatturazzjoni jew id-data attwali tal-ħlas tal-kontribuzzjonijiet, l-SGD ta’ oriġini jenħtieġ li tikkalkola l-ammont li jrid jiġi ttrasferit fuq il-bażi tal-obbligazzjonijiet potenzjali mġarrba mill-SGD riċeventi bħala riżultat tat-trasferiment. L-EBA jenħtieġ li tiżviluppa abbozzi ta’ standards tekniċi regolatorji biex tispeċifika l-metodoloġija għall-kalkolu tal-ammont li jrid jiġi ttrasferit biex jiġi żgurat impatt newtrali tat-trasferiment fuq is-sitwazzjoni finanzjarja kemm tal-SGD riċeventi kif ukoll tal-SGD ta’ oriġini fir-rigward tar-riskji li jkopru. 
(35)	Huwa neċessarju li tiġi żgurata protezzjoni ugwali tad-depożitanti madwar l-Unjoni li ma tistax tiġi ggarantita bis-sħiħ minn reġim ta’ valutazzjoni tal-ekwivalenza tal-protezzjoni tad-depożitanti f’pajjiżi terzi. Għal dik ir-raġuni, il-fergħat fl-Unjoni ta’ istituzzjoni ta’ kreditu li jkollha l-uffiċċju prinċipali tagħha f’pajjiż terz jenħtieġ li jissieħbu f’SGD fl-Istat Membru fejn iwettqu l-attività tagħhom ta’ teħid ta’ depożiti. Dak ir-rekwiżit jiżgura wkoll konsistenza mad-Direttivi 2013/36/UE u 2014/59/UE li għandhom l-għan li jintroduċu oqfsa prudenzjali u ta’ riżoluzzjoni aktar robusti għal gruppi ta’ pajjiżi terzi li jipprovdu servizzi bankarji fl-Unjoni. Min-naħa l-oħra, jenħtieġ li jiġi evitat li l-SGD ikunu skoperti għar-riskji ekonomiċi u finanzjarji ta’ pajjiżi terzi. Għalhekk, jenħtieġ li d-depożiti f’fergħat stabbiliti f’pajjiżi terzi minn istituzzjonijiet ta’ kreditu tal-Unjoni ma jiġux protetti. 
(36)	Divulgazzjoni ta’ informazzjoni standardizzata u regolari ttejjeb l-għarfien fost id-depożitanti dwar il-protezzjoni tad-depożiti. Sabiex jiġu allinjati r-rekwiżiti ta’ divulgazzjoni mal-iżviluppi teknoloġiċi, jenħtieġ li dawk ir-rekwiżiti jqisu l-kanali ta’ komunikazzjoni diġitali l-ġodda li permezz tagħhom l-istituzzjonijiet ta’ kreditu jinteraġixxu mad-depożitanti. Jenħtieġ li d-depożitanti jiksbu informazzjoni ċara u omoġena li tispjega l-protezzjoni tad-depożiti tagħhom, filwaqt li jillimitaw il-piż amministrattiv relatat għall-istituzzjonijiet ta’ kreditu jew għall-SGD. Jenħtieġ li l-EBA tingħata l-mandat li tiżviluppa abbozzi ta’ standards tekniċi ta’ implimentazzjoni sabiex tispeċifika, minn naħa, il-kontenut u l-format tal-iskeda ta’ informazzjoni tad-depożitanti li jridu jiġu kkomunikati lid-depożitanti fuq bażi annwali u, min-naħa l-oħra, l-informazzjoni fil-mudell li jew l-SGD jew l-istituzzjonijiet ta’ kreditu huma meħtieġa jikkomunikaw lid-depożitanti f’sitwazzjonijiet speċifiċi, inklużi fużjonijiet ta’ istituzzjonijiet ta’ kreditu, determinazzjoni li d-depożiti ma jkunux disponibbli, jew ir-ripagament ta’ depożiti ta’ fondi tal-klijenti. 
(37)	Il-fużjoni ta’ istituzzjoni ta’ kreditu jew il-konverżjoni ta’ sussidjarja f’fergħa jew viċi versa jistgħu jaffettwaw il-karatteristiċi ewlenin tal-protezzjoni tad-depożitanti. Sabiex jiġu evitati impatti negattivi fuq id-depożitanti li jkollhom depożiti fiż-żewġ banek li jingħaqdu kif ukoll li l-pretensjoni tagħhom għall-kopertura tad-depożiti titnaqqas minħabba bidliet fl-affiljazzjoni tal-SGD, jenħtieġ li d-depożitanti kollha jiġu infurmati dwar tali bidliet u jenħtieġ li jkollhom id-dritt li jipprelevaw il-fondi tagħhom mingħajr ma jġarrbu penali sa ammont ugwali għall-kopertura mitlufa tad-depożiti.
(38)	Sabiex tiġi ppreservata l-istabbiltà finanzjarja, jiġi evitat il-kontaġju u d-depożitanti jkunu jistgħu jeżerċitaw id-drittijiet tagħhom li jitolbu d-depożiti meta applikabbli, jenħtieġ li l-awtoritajiet maħtura, l-SGD u l-istituzzjonijiet ta’ kreditu kkonċernati jinformaw lid-depożitanti dwar il-fatt li d-depożiti jsiru indisponibbli.
(39)	Sabiex tiżdied it-trasparenza għad-depożitanti u sabiex jiġu promossi r-robustezza finanzjarja u l-kunfidenza fost l-SGD meta jwettqu l-mandat tagħhom, jenħtieġ li jittejbu l-obbligi ta’ rapportar kurrenti. Filwaqt li jibnu fuq l-obbligi kurrenti li jippermettu lill-SGD jitolbu l-informazzjoni neċessarja kollha mingħand l-istituzzjonijiet membri tagħhom sabiex iħejju għall-iżborż, jenħtieġ li l-SGD ikunu jistgħu jitolbu wkoll l-informazzjoni neċessarja sabiex iħejju għal żborż fil-kuntest ta’ kooperazzjoni transfruntiera. Fuq talba minn SGD, jenħtieġ li l-istituzzjonijiet membri jkunu meħtieġa jipprovdu informazzjoni ġenerali dwar kwalunkwe negozju transfruntier materjali fi Stati Membri oħrajn. Bl-istess mod, sabiex l-EBA tingħata l-firxa xierqa ta’ informazzjoni dwar l-evoluzzjoni tal-mezzi finanzjarji disponibbli tal-SGD u dwar l-użu ta’ dawk il-mezzi, jenħtieġ li l-Istati Membri jiżguraw li l-SGD jinformaw lill-EBA fuq bażi annwali dwar l-ammont ta’ depożiti koperti u l-mezzi finanzjarji disponibbli, u jinnotifikaw lill-EBA dwar iċ-ċirkostanzi li wasslu għall-użu ta’ fondi tal-SGD jew għal żborżi jew inkella għal miżuri oħrajn. Fl-aħħar nett, sabiex jiġi rifless ir-rwol imsaħħaħ tad-DGSs fil-ġestjoni tal-kriżijiet bankarji li għandu l-għan li jiffaċilita l-użu tal-fondi tad-DGSs f’riżoluzzjoni, jenħtieġ li d-DGS ikollhom id-dritt li jirċievu s-sommarju tal-pjanijiet ta’ riżoluzzjoni tal-istituzzjonijiet ta’ kreditu fuq bażi annwali sabiex iżidu t-tħejjija ġenerali tagħhom sabiex jagħmlu l-fondi disponibbli. 
(40)	Jenħtieġ li l-istandards tekniċi fis-servizzi finanzjarji jiffaċilitaw l-armonizzazzjoni konsistenti u l-protezzjoni xierqa tad-depożitanti madwar l-Unjoni kollha. Bħala korp b’għarfien espert speċjalizzat ħafna, ikun effiċjenti u xieraq li l-EBA tiġi fdata bl-iżvilupp ta’ abbozzi ta’ standards tekniċi regolatorji u ta’ implimentazzjoni li ma jinvolvux għażliet ta’ politika, li jridu jiġu adottati mill-Kummissjoni. 
(41)	Jenħtieġ li, meta jkun previst f’din id-Direttiva, il-Kummissjoni tadotta l-abbozzi ta’ standards tekniċi regolatorji żviluppati mill-EBA permezz ta’ atti delegati skont l-Artikolu 290 tat-TFUE, f’konformità mal-Artikoli 10 sa 14 tar-Regolament (UE) Nru 1093/2010 tal-Parlament Ewropew u tal-Kunsill[footnoteRef:12] sabiex tispeċifika dawn li ġejjin: (a) id-dettalji tekniċi relatati mal-identifikazzjoni tal-klijenti tal-istituzzjonijiet finanzjarji għall-iżborż ta’ depożiti ta’ fondi tal-klijenti, il-kriterji għar-ripagament lid-detentur ta’ kont għall-benefiċċju ta’ kull klijent jew lill-klijent direttament, u r-regoli sabiex jiġu evitati pretensjonijiet multipli għal żborżi lill-istess benefiċjarju; (b) il-metodoloġija għat-test tal-anqas kost, u (c) il-metodoloġija għall-kalkolu tal-mezzi finanzjarji disponibbli li jikkwalifikaw għal-livell fil-mira.  [12:  	Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).] 

(42)	Jenħtieġ li l-Kummissjoni, meta jkun previst f’din id-Direttiva, tadotta l-abbozzi ta’ standards tekniċi ta’ implimentazzjoni żviluppati mill-EBA permezz ta’ atti ta’ implimentazzjoni skont l-Artikolu 291 tat-TFUE, f’konformità mal-Artikolu 15 tar-Regolament (UE) Nru 1093/2010 sabiex tispeċifika: (a) il-kontenut u l-format tal-iskeda ta’ informazzjoni tad-depożitanti, il-mudell għall-informazzjoni li l-SGD jew l-istituzzjonijiet ta’ kreditu jenħtieġ li jikkomunikaw lid-depożitanti; (b) il-proċeduri li jridu jiġu segwiti meta tiġi pprovduta informazzjoni mill-istituzzjonijiet ta’ kreditu lill-SGD tagħhom, u mill-SGD u mill-awtoritajiet maħtura lill-EBA, u l-mudelli għall-għoti ta’ dik l-informazzjoni.
(43)	Għaldaqstant, id-Direttiva 2014/49/KE jenħtieġ li tiġi emendata kif xieraq.
(44)	Sabiex il-fergħat ta’ istituzzjonijiet ta’ kreditu li jkollhom l-uffiċċji prinċipali tagħhom barra l-Unjoni li ma jkunux membri ta’ SGD stabbilita fl-Unjoni jitħallew jissieħbu f’SGD tal-Unjoni, jenħtieġ li dawk il-fergħat jingħataw perjodu suffiċjenti sabiex jieħdu l-passi neċessarji sabiex jikkonformaw ma’ dak ir-rekwiżit. 
(45)	Id-Direttiva 2014/49/UE tippermetti lill-Istati Membri jirrikonoxxu IPS bħala SGD jekk tissodisfa l-kriterji stabbiliti fl-Artikolu 113(7) tar-Regolament (UE) Nru 575/2013 u tikkonforma mad-Direttiva 2014/49/UE. Sabiex jitqies il-mudell kummerċjali speċifiku ta’ dawk l-IPSs, b’mod partikolari r-rilevanza tal-funzjonijiet fil-qalba tal-mandat tagħhom, li jwettqu flimkien ma’ dawk koperti minn din id-Direttiva, xieraq li tiġi prevista l-possibbiltà li l-Istati Membri jippermettu lill-IPSs ikomplu jwettqu tali funzjonijiet. Barra minn hekk, sabiex jingħataw biżżejjed żmien biex jadattaw għad-dispożizzjonijiet il-ġodda, b’mod partikolari s-salvagwardji għall-applikazzjoni ta’ miżuri preventivi, jenħtieġ li l-IPSs jingħataw perjodu tranżizzjonali ta’ tliet snin. Sabiex jiġu żgurati kundizzjonijiet ekwi u jiġi ppreservat livell għoli ta’ protezzjoni tad-depożitanti, il-funzjonijiet u l-kompiti mwettqa flimkien ma’ dawk koperti minn din id-Direttiva jenħtieġ li jiġu ffinanzjati permezz ta’ mezzi finanzjarji addizzjonali, minbarra l-livell fil-mira. Jenħtieġ li l-IPSs jakkumulaw fond segregat għal finijiet tal-IPS għajr il-funzjonijiet koperti minn din id-Direttiva kif miftiehem bejn il-Bank Ċentrali Ewropew, l-awtorità nazzjonali kompetenti u l-IPSs rilevanti. 
(46)	Sabiex l-SGD u l-awtoritajiet maħtura jkunu jistgħu jibnu l-kapaċità operazzjonali neċessarja sabiex japplikaw ir-regoli l-ġodda dwar l-użu ta’ miżuri preventivi, huwa xieraq li tiġi prevista applikazzjoni differita ta’ dawk ir-regoli l-ġodda. 
(47)	Minħabba li l-objettivi ta’ din id-Direttiva, jiġifieri li tiġi żgurata protezzjoni uniformi tad-depożitanti fl-Unjoni, ma jistgħux jinkisbu b’mod suffiċjenti mill-Istati Membri minħabba r-riskji li approċċi nazzjonali diverġenti jistgħu jinvolvu għall-integrità tas-suq uniku iżda jistgħu pjuttost, billi jiġu emendati r-regoli li diġà huma stabbiliti fil-livell tal-Unjoni, jinkisbu aħjar fil-livell tal-Unjoni, l-Unjoni tista’ tadotta miżuri, f’konformità mal-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F’konformità mal-prinċipju ta’ proporzjonalità, kif stabbilit f’dak l-Artikolu, din id-Direttiva ma tmurx lil hinn minn dak li huwa meħtieġ sabiex jinkisbu dawk l-objettivi,
ADOTTAW DIN ID-DIRETTIVA:
Artikolu 1
Emendi għad-Direttiva 2014/49/UE 
Id-Direttiva 2014/49/UE hija emendata kif ġej:
(1)	l-Artikolu 1 huwa emendat kif ġej:
(a)	il-paragrafu 1 huwa sostitwit b’dan li ġej:
“1. Din id-Direttiva tistabbilixxi regoli u proċeduri relatati mal-istabbiliment u mal-funzjonament ta’ skemi ta’ garanzija tad-depożiti (SGD), mal-kopertura u mar-ripagament ta’ depożiti, u mal-użu ta’ fondi tal-SGD għal miżuri li għandhom l-għan li jiżguraw l-aċċess tad-depożitanti għad-depożiti tagħhom.”;
(b)	fil-paragrafu 2, il-punt (d) huwa sostitwit b’dan li ġej: 
“(d) istituzzjonijiet ta’ kreditu, u fergħat ta’ istituzzjonijiet ta’ kreditu li għandhom l-uffiċċju prinċipali tagħhom barra l-Unjoni, li huma affiljati mal-iskemi msemmijin fil-punti (a), (b) jew (c) ta’ dan il-paragrafu.”;
(2)	fl-Artikolu 2, il-paragrafu 1 huwa emendat kif ġej:
(a)	fil-punt (3), il-kliem introduttorju huwa ssostitwit b’dan li ġej:
“(3) “depożitu” tfisser bilanċ ta’ kreditu li jirriżulta minn fondi li jitħallew f’kont jew minn sitwazzjonijiet temporanji li joħorġu minn tranżazzjonijiet bankarji normali abitwalment imwettqin minn istituzzjonijiet ta’ kreditu fl-operat tagħhom, u li istituzzjoni ta’ kreditu għandha tħallas lura taħt il-kondizzjonijiet legali u kontrattwali applikabbli, inkluż depożitu ta’ żmien fiss u depożitu ta’ tfaddil, iżda eskluż bilanċ ta’ kreditu meta:”;
(b)	fil-punt (13), il-kliem introduttorju huwa sostitwit b’dan li ġej:
“(13) “impenn ta’ pagament” tfisser obbligu irrevokabbli u kompletament kollateralizzat ta’ istituzzjoni ta’ kreditu sabiex tħallas lil SGD ammont monetarju meta tintalab tagħmel dan minn dik l-SGD, u meta l-kollateral:
(c)	jiżdiedu l-punti (19) sa (23) li ġejjin: 
(19) “awtorità ta’ riżoluzzjoni” tfisser awtorità ta’ riżoluzzjoni kif definita fil-punt (18) tal-Artikolu 2 tad-Direttiva 2014/59/UE;
(20) “depożiti ta’ fondi tal-klijenti” tfisser fondi li d-detenturi ta’ kontijiet li huma istituzzjonijiet finanzjarji kif definiti fil-punt (26) tal-Artikolu 4(1) tar-Regolament (UE) Nru 575/2013 jiddepożitaw matul in-negozju tagħhom ma’ istituzzjoni ta’ kreditu għall-kont tal-klijenti tagħhom;
(21) “qafas tal-Unjoni dwar l-għajnuna mill-Istat” tfisser il-qafas stabbilit bl-Artikoli 107, 108 u 109 tat-TFUE u r-regolamenti u l-atti kollha tal-Unjoni, inklużi l-linji gwida, il-komunikazzjonijiet u l-avviżi, magħmulin jew adottati skont l-Artikolu 108(4) jew l-Artikolu 109 tat-TFUE;
(22) “ħasil tal-flus” tfisser ħasil tal-flus kif definit fl-Artikolu 2, il-punt (1), ta’ [jekk jogħġbok daħħal ir-referenza – proposta għar-Regolament dwar il-Ġlieda Kontra l-Ħasil tal-Flus - COM/2021/420 final]*”;
(23) “finanzjament tat-terroriżmu” tfisser finanzjament tat-terroriżmu kif definit fl-Artikolu 2, il-punt (2), ta’ [jekk jogħġbok daħħal ir-referenza – proposta għar-Regolament dwar il-Ġlieda Kontra l-Ħasil tal-Flus - COM/2021/420 final]. **’;
(d)	il-paragrafu 3 huwa sostitwit b’dan li ġej: 
“3. Ishma f’kumpaniji tal-bini Irlandiżi, minbarra dawk ta’ natura kapitali koperti mill-Artikolu 5(1), il-punt (b), għandhom jiġu ttrattati bħala depożiti.”;
____________________________________________
*	[Jekk jogħġbok daħħal referenza sħiħa – proposta għar-Regolament dwar il-Ġlieda Kontra l-Ħasil tal-Flus - COM/2021/420 final].
**	[Jekk jogħġbok daħħal referenza sħiħa – proposta għar-Regolament dwar il-Ġlieda Kontra l-Ħasil tal-Flus - COM/2021/420 final.
(3)	l-Artikolu 4 huwa emendat kif ġej: 
(-a) 	il-paragrafu 2 huwa sostitwit b’dan li ġej:
“2. Skema kuntrattwali kif imsemmija fil-punt (b) tal-Artikolu 1(2)) ta’ din id-Direttiva tista’ tiġi uffiċjalment rikonoxxuta bħala SGD jekk tikkonforma ma’ din id-Direttiva.
IPS tista’ tiġi uffiċjalment rikonoxxuta bħala SGD jekk tissodisfa l-kriterji stabbiliti fl-Artikolu 113(7) tar-Regolament (UE) Nru 575/2013 u tkun konformi ma’ din id-Direttiva.
L-Istati Membri għandhom jiżguraw li, sa ... [36 xahar mid-data tad-dħul fis-seħħ ta’ din id-Direttiva emendatorja], IPS li hija rikonoxxuta bħala SGD skont dan il-paragrafu tissegrega l-mezzi finanzjarji disponibbli tagħha li huma soġġetti għal livell fil-mira f’konformità mal-Artikolu 10(2) ta’ din id-Direttiva mill-mezzi finanzjarji addizzjonali għat-twettiq ta’ mandati għajr dawk regolati skont din id-Direttiva.”;
(a)	il-paragrafu 4 huwa sostitwit b’dan li ġej:
“4. L-Istati Membri għandhom jiżguraw li meta istituzzjoni ta’ kreditu ma tikkonformax mal-obbligi tagħha bħala membru ta’ SGD, dik l-SGD għandha tinnotifika minnufih b’dan lill-awtorità maħtura u lill-awtorità kompetenti ta’ dik l-istituzzjoni ta’ kreditu. 
L-Istati Membri għandhom jiżguraw li l-awtorità kompetenti, f’kooperazzjoni mal-awtorità maħtura, tieħu minnufih il-miżuri xierqa kollha, inkluż, fejn meħtieġ, l-impożizzjoni ta’ penali, sabiex tiżgura li l-istituzzjoni ta’ kreditu kkonċernata tikkonforma mal-obbligi tagħha bħala membru ta’ SGD. ▌
L-Istati Membri għandhom jistabbilixxu regoli dwar il-penali applikabbli fil-każ ta’ ksur mill-istituzzjonijiet ta’ kreditu tal-obbligi li jaqgħu fuqhom bħala membru ta’ SGD. Il-penali għandhom ikunu effettivi, proporzjonati u dissważivi.”;
(b)	jiddaħħal il-paragrafu 4a li ġej:
“4a. L-Istati Membri għandhom jiżguraw li meta istituzzjoni ta’ kreditu tonqos milli tħallas il-kontribuzzjonijiet imsemmijin fl-Artikolu 10 u fl-Artikolu 11(4) fil-perjodu ta’ żmien speċifikat mill-SGD, dik l-SGD għandha, għall-perjodu tad-dewmien, titlob rata tal-imgħax statutorja fuq l-ammont dovut.”;
(c)	il-paragrafi 5 u 6 huma sostitwiti b’dan li ġej:
“5. L-Istati Membri għandhom jiżguraw li l-SGD tinforma lill-awtorità maħtura meta l-miżuri msemmijin fil-paragrafi 4 u 4a jonqsu milli jirrestawraw il-konformità mill-istituzzjoni ta’ kreditu. L-Istati Membri għandhom jiżguraw li l-awtorità maħtura tivvaluta jekk l-istituzzjoni għadhiex tissodisfa l-kundizzjonijiet għall-issoktar tas-sħubija tal-SGD u tinforma lill-awtorità kompetenti bl-eżitu ta’ dik il-valutazzjoni.
6. L-Istati Membri għandhom jiżguraw li meta l-awtorità kompetenti tiddeċiedi li tirtira l-awtorizzazzjoni f’konformità mal-Artikolu 18 tad-Direttiva 2013/36/UE, l-istituzzjoni ta’ kreditu ma tibqax membru tal-SGD. L-Istati Membri għandhom jiżguraw li d-depożiti miżmumin fid-data li fiha istituzzjoni ta’ kreditu ma tibqax membru tal-SGD jibqgħu koperti minn dik l-SGD għal perjodu massimu ta’ sitt xhur.”;
(ca)	fil-paragrafu 7, jiżdied is-subparagrafu li ġej:
“L-awtoritajiet maħtura għandu jkollhom is-setgħat ta’ infurzar meħtieġa, inklużi s-setgħat li jimponu penali jew miżuri amministrattivi oħra, biex jirrimedjaw il-ksur ta’ din id-Direttiva minn SGD.”;
(d)	il-paragrafu 8 huwa mħassar;
(e)	jiżdied il-paragrafu 13 li ġej:
“13. ▌L-ABE għandha tiżviluppa abbozzi ta’ standards tekniċi regolatorji dwar l-ambitu, il-kontenut u l-proċeduri tat-testijiet tal-istress imsemmijin fil-paragrafu 10.
L-ABE għandha tippreżenta dawk l-abbozzi ta’ standards tekniċi regolatorji lill-Kummissjoni sa ... [24 xahar mid-data tad-dħul fis-seħħ ta’ din id-Direttiva emendatorja].
Is-setgħa hija delegata lill-Kummissjoni biex tissupplimenta din id-Direttiva billi tadotta l-istandards tekniċi regolatorji msemmija fl-ewwel subparagrafu ta’ dan il-paragrafu f’konformità mal-Artikoli 10 sa 14 tar-Regolament (UE) Nru 1093/2010.”;
(4)	L-Artikolu 5 huwa emendat kif ġej: 
(a)	il-paragrafu 1 huwa emendat kif ġej:
(i)	il-formulazzjoni introduttorja hija sostitwita b’dan li ġej:
“1. Dawn li ġejjin għandhom ikunu esklużi minn kwalunkwe ripagament minn SGD:”
(ii)	il-punt (c) huwa sostitwit b’dan li ġej:
“(c) depożiti li jirriżultaw minn tranżazzjonijiet li b’rabta magħhom kien hemm kundanna kriminali għall-ħasil tal-flus u għall-finanzjament tat-terroriżmu;”;
▌
(iv)	il-punt (f) huwa sostitwit b’dan li ġej:
“(f) depożiti li d-detentur tagħhom qatt ma ġie identifikat skont l-Artikolu 16 tar-Regolament (UE) …. [jekk jogħġbok daħħal referenza qasira – proposta għar-Regolament dwar il-Ġlieda Kontra l-Ħasil tal-Flus - COM/2021/420 final], meta dawk id-depożiti ma jkunux disponibbli, ħlief meta detentur jitlob ħlas u jagħti prova li n-nuqqas ta’ identifikazzjoni ma kienx ikkawżat mill-azzjoni tiegħu;”;
(v)	il-punt (j) huwa mħassar; 
(va) 	jiżdied il-punt li ġej:
“(ka) depożiti minn persuni jew entitajiet ġuridiċi soġġetti għal sanzjonijiet finanzjarji mmirati adottati mill-Unjoni.”;
(b)	il-paragrafu 2 huwa sostitwit b’dan li ġej:
“2. B’deroga mill-paragrafu 1, il-punt (i), l-Istati Membri jistgħu jiddeċiedu li d-depożiti miżmumin minn skemi ta’ pensjoni personali u minn skemi ta’ pensjoni okkupazzjonali ta’ intrapriżi żgħar jew ta’ daqs medju jkunu inklużi sal-livell ta’ kopertura stabbilit fl-Artikolu 6(1).”;
(5)	l-Artikolu 6 huwa emendat kif ġej:
(a)	il-paragrafu 2 huwa emendat kif ġej:
(i)	il-formulazzjoni introduttorja hija sostitwita b’dan li ġej:
“Minbarra l-paragrafu 1, l-Istati Membri għandhom jiżguraw li d-depożiti li ġejjin ikunu protetti bħala minimu sa ammont ta’ EUR 500 000 u ammont massimu ta’ EUR 2 500 000 għal tal-anqas 6 xhur wara li l-ammont ikun ġie kkreditat jew mill-mument meta tali depożiti jsiru legalment trasferibbli:”;
 (ii)	il-punt (a) huwa sostitwit b’dan li ġej:
“(a) depożiti li jirriżultaw minn tranżazzjonijiet ta’ proprjetà immobbli relatati ma’ proprjetajiet residenzjali privati u depożiti maħsubin għal tali tranżazzjonijiet, dment li dawk it-tranżazzjonijiet jiġu konklużi f’perjodu ta’ erba’ xhur minn persuna fiżika, u dment li dik il-persuna fiżika tkun tista’ tipprovdi dokumenti li jagħtu prova ta’ tali tranżazzjoni;”;
(iia)	jiżdied is-subparagrafu li ġej:
“Sa ... [36 xahar mid-data tad-dħul fis-seħħ ta’ din id-Direttiva emendatorja], il-Kummissjoni għandha twettaq rieżami tal-ammonti li huma protetti kif imsemmi fl-ewwel subparagrafu u kif traspost mill-Istati Membri, bil-ħsieb li tiddetermina jekk l-ammont massimu msemmi f’dak is-subparagrafu għandux jitnaqqas, filwaqt li tqis jekk l-ammonti li huma protetti humiex proporzjonati u jiżgurawx kundizzjonijiet ekwi madwar l-Unjoni. Il-Kummissjoni għandha tippreżenta rapport, akkumpanjat, meta xieraq, minn proposta leġiżlattiva, lill-Parlament Ewropew u lill-Kunsill.”;
(b)	jiddaħħal il-paragrafu 2a li ġej:
“2a. l-Istati Membri għandhom jiżguraw li l-livell ta’ kopertura stabbilit fil-paragrafu 2 jissupplimenta l-livell ta’ kopertura stabbilit fil-paragrafu 1.”
(6)	L-Artikolu 7 huwa emendat kif ġej:
(a)	il-paragrafu 5 huwa mħassar;
(aa)	il-paragrafu 6 huwa sostitwit b’dan li ġej:
“6. L-Istati Membri għandhom jiżguraw li l-istituzzjonijiet ta’ kreditu jirrapportaw lill-SGD tagħhom, mill-anqas darba fis-sena, l-ammont aggregat ta’ depożiti eliġibbli. L-Istati Membri għandhom jiżguraw li l-SGD ikunu jistgħu fi kwalunkwe ħin jitolbu lill-istituzzjonijiet ta’ kreditu jinformawhom dwar l-ammont aggregat ta’ depożiti eliġibbli ta’ kull depożitant.”;
(b)	il-paragrafu 7 huwa sostitwit b’dan li ġej:
“7. L-Istati Membri għandhom jiżguraw li l-SGD tirrimborża l-imgħax fuq depożiti li jkunu dovuti sad-data li fiha awtorità amministrattiva rilevanti tagħmel determinazzjoni kif imsemmi fl-Artikolu 2(1), il-punt (8)(a), jew awtorità ġudizzjarja tieħu deċiżjoni kif imsemmi fl-Artikolu 2(1), il-punt (8)(a), iżda li ma jkunux ġew ikkreditati jew iddebitati fit-tali data. Il-livell ta’ kopertura stabbilit fl-Artikolu 6(1) jew, fiċ-ċirkostanzi msemmijin fl-Artikolu 6(2), il-livell ta’ kopertura stabbilit f’dak il-paragrafu, ma għandux jinqabeż.
Meta r-rati tal-imgħax fuq ċerti depożiti jaqbżu b’mod sinifikanti r-rata tal-imgħax tas-suq prevalenti, kif iddeterminat u bbażat fuq data trasparenti u disponibbli għall-pubbliku, l-SGD għandha s-setgħa li taġġusta r-rata rimborżata biex tirrifletti r-rata tal-imgħax prevalenti fis-suq fi żmien id-determinazzjoni magħmula mill-awtorità amministrattiva rilevanti jew is-sentenza maħruġa mill-awtorità ġudizzjarja. Dak l-aġġustament għandu jsir biex jipprevjeni periklu morali. Il-kriterji u l-metodoloġija għad-definizzjoni ta’ “jaqbżu b’mod sinifikanti” u għall-aġġustament, għandhom jiġu stabbiliti b’mod trasparenti, f’konformità mal-linji gwida żviluppati mill-ABE u soġġett għall-approvazzjoni tal-awtorità kompetenti.”; 
(7)	jiddaħħal l-Artikolu 7a li ġej:
“Artikolu 7a
Oneru tal-provi għall-eliġibbiltà u l-intitolament għad-depożiti
L-Istati Membri għandhom jiżguraw li fil-każijiet imsemmijin fl-Artikolu 6(2) u fl-Artikolu 7(3) depożitant jew, meta xieraq, detentur ta’ kont, jagħti prova jew li d-depożiti kkonċernati jissodisfaw il-kundizzjonijiet tal-Artikolu 6(2), jew l-intitolament għad-depożiti fiċ-ċirkostanzi msemmijin fl-Artikolu 7(3).”;
(8)	L-Artikolu 8 huwa emendat kif ġej:
(-a)	il-paragrafu 1 huwa sostitwit b’dan li ġej:
“1. L-SGD għandhom jiżguraw li l-ammont ripagabbli jkun disponibbli malajr kemm jista’ jkun u fi kwalunkwe każ f’anqas minn sebat ijiem ta’ xogħol mid-data li fiha awtorità amministrattiva rilevanti tagħmel determinazzjoni kif imsemmi fl-Artikolu 2(1), il-punt (8)(a), jew awtorità ġudizzjarja tagħti deċiżjoni kif imsemmi fl-Artikolu 2(1), il-punt (8)(b).”;
(-aa)	il-paragrafu 2 huwa mħassar;
(a)	il-paragrafu 3 huwa sostitwit b’dan li ġej:
“3. B’deroga mill-paragrafu 1, l-Istati Membri għandhom jippermettu lill-SGD japplikaw perjodu ▌itwal għar-ripagament tad-depożiti msemmija fl-Artikolu 6(2), l-Artikolu 7(3) u l-Artikolu 8b, li ma għandux jaqbeż l-20 jum ta’ xogħol mid-data li fiha dawk l-SGD ikunu rċevew id-dokumentazzjoni sħiħa li huma talbu mingħand depożitant jew, fejn xieraq, mingħand detentur ta’ kont, sabiex jeżaminaw il-pretensjonijiet u jivverifikaw li l-kundizzjonijiet għar-ripagament ikunu ssodisfati. Għad-depożiti msemmija fl-Artikolu 6(2) u l-Artikolu 7(3), meta l-SGD ma jkunux jistgħu jagħmlu l-ammont ripagabbli disponibbli f’anqas minn sebat ijiem ta’ xogħol, huma għandhom jiżguraw li d-depożitanti jkollhom aċċess għal ammont xieraq tad-depożiti koperti tagħhom biex ikopru l-għoli tal-ħajja fi żmien ħamest ijiem ta’ xogħol minn meta jagħmlu talba għal dak l-ammont.”;
(aa)	il-paragrafu 4 huwa mħassar;
(b)	il-paragrafu 5 huwa emendat kif ġej:
(i)	il-punt (c) huwa sostitwit b’dan li ġej:
“(c) b’deroga mill-paragrafu 9, ma kien hemm l-ebda tranżazzjoni relatata mad-depożitu matul l-aħħar 24 xahar (il-kont ikun inattiv), ħlief meta depożitant ikollu wkoll depożiti f’kont ieħor li ma jkunx inattiv”;
(ii)	il-punt (d) huwa mħassar;
(c)	il-paragrafu 8 huwa mħassar; 
(d)	il-paragrafu 9 huwa sostitwit b’dan li ġej: 
“9. L-Istati Membri għandhom jiżguraw li meta ma jkun hemm l-ebda tranżazzjoni relatata mad-depożitu matul l-aħħar 24 xahar, l-SGD ikunu jistgħu jistabbilixxu livell limitu dwar il-kostijiet amministrattivi li kieku jiġġarrbu minn dawk l-SGD sabiex jagħmlu ripagament bħal dan. L-SGD ma għandhomx ikunu obbligati jieħdu passi attivi sabiex iħallsu lura lid-depożitanti f’livell taħt dak il-livell limitu. L-Istati Membri għandhom jiżguraw li l-SGD iħallsu lura lid-depożitanti taħt dak il-livell limitu meta jintalbu jagħmlu dan minn dawk id-depożitanti.”;
(9)	jiddaħħlu l-Artikoli 8a, 8b u 8c li ġejjin:
“Artikolu 8a
Ripagament ta’ depożiti li jaqbżu l-EUR 10 000
L-Istati Membri għandhom jiżguraw li meta l-ammonti li għandhom jiġu rimborżati jaqbżu l-EUR 10 000, l-SGD għandhom jirrimborżaw lid-depożitanti permezz ta’ trasferimenti ta’ kreditu kif definiti fl-Artikolu 2, il-punt (20), tad-Direttiva 2014/92/UE tal-Parlament Ewropew u tal-Kunsill*.
“Artikolu 8b
Kopertura tad-depożiti ta’ fondi tal-klijenti
1. L-Istati Membri għandhom jiżguraw li d-depożiti ta’ fondi tal-klijenti jkunu koperti mill-SGD meta japplika dan kollu li ġej:
(a)	tali depożiti jsiru f’isem u esklussivament għan-nom ta’ klijenti li huma eliġibbli għall-protezzjoni f’konformità mal-Artikolu 5(1);
(b)	tali depożiti jsiru sabiex jiġu ssegregati l-fondi tal-klijenti f’konformità mar-rekwiżiti ta’ salvagwardja stabbiliti fid-dritt tal-Unjoni li jirregola l-attivitajiet tal-entitajiet imsemmijin fl-Artikolu 5(1), il-punt (d); 
(c)	il-klijenti msemmijin fil-punt (a) jiġu identifikati jew ikunu identifikabbli, taħt ir-responsabbiltà aħħarija tal-entità li jkollha l-kont f’isem il-klijenti, qabel id-data li fiha awtorità amministrattiva rilevanti tagħmel determinazzjoni kif imsemmi fl-Artikolu 2(1), il-punt (8)(a), jew awtorità ġudizzjarja tieħu deċiżjoni kif imsemmi fl-Artikolu 2(1), il-punt (8)(b).
2. L-Istati Membri għandhom jiżguraw li l-livell ta’ kopertura msemmi fl-Artikolu 6(1) japplika għal kull klijent li jissodisfa l-kundizzjonijiet stabbiliti fil-paragrafu 1, il-punt (c), ta’ dan l-Artikolu. B’deroga mill-Artikolu 7(1), meta jiġi ddeterminat l-ammont ripagabbli għal klijent individwali, l-SGD ma għandhiex tqis id-depożiti ta’ fondi aggregati li jsiru minn dak il-klijent mal-istess istituzzjoni ta’ kreditu. 
3. L-Istati Membri għandhom jiżguraw li r-ripagamenti tad-depożiti koperti tal-SGD isiru lill-klijent direttament.
4. L-ABE għandha tiżviluppa abbozzi ta’ standards tekniċi regolatorji sabiex tispeċifika:
(a)	id-dettalji tekniċi relatati mal-identifikazzjoni tal-klijenti għar-ripagament f’konformità mal-Artikolu 8; 
▌
(c)	ir-regoli sabiex jiġu evitati pretensjonijiet multipli għal żborżi lill-istess benefiċjarju.
Meta tiżviluppa dawk l-abbozzi ta’ standards tekniċi regolatorji, l-ABE għandha tqis dawn kollha li ġejjin:
(a)	l-ispeċifiċitajiet tal-mudell kummerċjali tat-tipi differenti ta’ istituzzjonijiet finanzjarji msemmijin fl-Artikolu 5(1), il-punt (d);
(b)	ir-rekwiżiti speċifiċi tad-dritt applikabbli tal-Unjoni li jirregolaw l-attivitajiet tal-istituzzjonijiet finanzjarji msemmijin fl-Artikolu 5(1), il-punt (d), għat-trattament ta’ fondi tal-klijenti.
L-ABE għandha tissottometti dawk l-abbozzi ta’ standards tekniċi regolatorji lill-Kummissjoni sa … [OP – jekk jogħġbok daħħal id-data = 12-il xahar wara d-data tad-dħul fis-seħħ ta’ din id-Direttiva].
Is-setgħa hija delegata lill-Kummissjoni biex tissupplimenta din id-Direttiva billi tadotta l-istandards tekniċi regolatorji msemmija fl-ewwel subparagrafu ta’ dan il-paragrafu f’konformità mal-Artikoli 10 sa 14 tar-Regolament (UE) Nru 1093/2010.
Artikolu 8c
Sospensjoni tar-ripagamenti f’każ ta’ tħassib dwar il-ħasil tal-flus jew il-finanzjament tat-terroriżmu 
1. L-Istati Membri għandhom jiżguraw li l-awtorità maħtura tinforma lill-SGD fi żmien 24 siegħa mill-mument li fih l-awtorità maħtura tkun irċeviet l-informazzjoni msemmija fl-Artikolu 48(4) ta’ [jekk jogħġbok daħħal ir-referenza – proposta għal Direttiva dwar il-Ġlieda Kontra l-Ħasil tal-Flus li tħassar id-Direttiva (UE) 2015/849 - COM(2021) 423 final] dwar l-eżitu tal-miżuri ta’ diliġenza dovuta tal-klijent imsemmijin fl-Artikolu 15(4) tar-Regolament (UE) …. [jekk jogħġbok daħħal referenza qasira – proposta għar-Regolament dwar il-Ġlieda Kontra l-Ħasil tal-Flus - COM/2021/420 final]. L-Istati Membri għandhom jiżguraw li l-informazzjoni skambjata bejn l-awtorità maħtura u l-SGD tkun limitata għall-informazzjoni li hija strettament neċessarja għall-eżerċitar tal-kompiti u tar-responsabbiltajiet tal-SGD skont din id-Direttiva u li tali skambju ta’ informazzjoni jirrispetta r-rekwiżiti stabbiliti fid-Direttiva 96/9/KE tal-Parlament Ewropew u tal-Kunsill**.
2. L-Istati Membri għandhom jiżguraw li l-SGD jissospendu r-ripagament imsemmi fl-Artikolu 8(1) meta depożitant jew kwalunkwe persuna intitolata għal somom miżmumin fil-kont tagħha tkun ġiet akkużata b’reat li jirriżulta minn ħasil tal-flus jew finanzjament tat-terroriżmu, jew relatat ma’ dawn, sakemm tinqata’ s-sentenza tal-qorti.
3. L-Istati Membri għandhom jiżguraw li l-SGD jissospendu r-ripagament imsemmi fl-Artikolu 8(1) għall-istess durata kif stabbilita fl-Artikolu 20 ta’ [jekk jogħġbok daħħal referenza qasira – proposta għal Direttiva dwar il-Ġlieda Kontra l-Ħasil tal-Flus li tħassar id-Direttiva (UE) 2015/849 - COM(2021) 423 final] meta jiġu nnotifikati mill-Unità tal-Intelligence Finanzjarja msemmija fl-Artikolu 32 tad-Direttiva (UE) [jekk jogħġbok daħħal ir-referenza – proposta għal Direttiva dwar il-Ġlieda Kontra l-Ħasil tal-Flus li tħassar id-Direttiva (UE) 2015/849 - COM(2021) 423 final] li dik l-Unità ddeċidiet li tissospendi tranżazzjoni jew li żżomm il-kunsens għall-proċediment ta’ tali tranżazzjoni, jew li tissospendi kont tal-bank jew ta’ pagament f’konformità mal-Artikolu 20(1) jew (2) tad-Direttiva (UE) [jekk jogħġbok daħħal ir-referenza – proposta għal Direttiva dwar il-Ġlieda Kontra l-Ħasil tal-Flus li tħassar id-Direttiva (UE) 2015/849 - COM(2021) 423 final]. 
4. L-Istati Membri għandhom jiżguraw li l-SGD ma jinżammux responsabbli għal kwalunkwe miżura meħuda f’konformità mal-istruzzjonijiet tal-Unità tal-Intelligence Finanzjarja. L-SGD għandhom jużaw kwalunkwe informazzjoni riċevuta mill-Unità tal-Intelligence Finanzjarja għall-finijiet ta’ din id-Direttiva biss.
____________________________________________
*	Id-Direttiva 2014/92/UE tal-Parlament Ewropew u tal-Kunsill tat-23 ta’ Lulju 2014 dwar il-komparabbiltà tat-tariffi relatati mal-kontijiet tal-ħlas, il-qlib tal-kontijiet tal-ħlas u l-aċċess għal kontijiet tal-ħlas b’karatteristiċi bażiċi (ĠU L 257, 28.8.2014, p. 214).
**	Id-Direttiva 96/9/KE tal-Parlament Ewropew u tal-Kunsill tal-11 ta’ Marzu 1996 dwar il-protezzjoni legali ta’ databases (ĠU L 77, 27.3.1996, p. 20).”;
(10)	fl-Artikolu 9, il-paragrafi 2 u 3 huma sostitwiti b’dawn li ġejjin: “2.
‘2. Mingħajr preġudizzju għal drittijiet li huma jista’ jkollhom skont id-dritt nazzjonali, l-SGD li jagħmlu pagamenti taħt garanzija fi ħdan qafas nazzjonali għandu jkollhom id-dritt ta’ surroga għad-drittijiet tad-depożitanti fi proċedimenti ta’ stralċ jew ta’ riorganizzazzjoni għal ammont ekwivalenti għall-pagamenti tal-SGD magħmulin lid-depożitanti. L-SGD li jagħmlu kontribuzzjoni fil-kuntest tal-għodod ta’ riżoluzzjoni msemmijin fl-Artikolu 37(3), il-punt (a) jew (b), tad-Direttiva 2014/59/UE, jew fil-kuntest tal-miżuri meħudin f’konformità mal-Artikolu 11(5) ta’ din id-Direttiva, għandu jkollhom pretensjoni kontra l-istituzzjoni ta’ kreditu residwa għal kwalunkwe telf imġarrab bħala riżultat ta’ kwalunkwe kontribuzzjoni magħmula għar-riżoluzzjoni skont l-Artikolu 109 tad-Direttiva 2014/59/UE jew għat-trasferiment magħmul skont l-Artikolu 11(5) ta’ din id-Direttiva għal ammont ugwali għall-kontribuzzjoni tagħhom dment li l-istituzzjoni ta’ kreditu residwa tiġi stralċata. Dik il-pretensjoni għandha tikklassifika fl-istess livell bħad-depożiti koperti skont id-dritt nazzjonali li jirregola l-proċedimenti normali ta’ insolvenza.
3. L-Istati Membri għandhom jiżguraw li d-depożitanti li d-depożiti tagħhom ma jkunux tħallsu lura jew ġew irrikonoxxuti mill-SGD sal-iskadenzi stabbiliti fl-Artikolu 8(1) u (3) ikunu jistgħu jitolbu r-ripagament tad-depożiti tagħhom fi żmien 5 snin.”;
(11)	L-Artikolu 10 huwa emendat kif ġej:
(a)	il-paragrafu 2 huwa emendat kif ġej:
(i)	wara l-ewwel subparagrafu jiddaħħlu s-subparagrafi li ġejjin:
“Għall-kalkolu tal-livell fil-mira msemmi fl-ewwel subparagrafu, il-perjodu ta’ referenza għandu jkun bejn il-31 ta’ Diċembru ta’ qabel id-data li fiha għandu jintlaħaq il-livell fil-mira u dik id-data. 
Meta jiddeterminaw jekk l-SGD tkunx laħqet dak il-livell fil-mira, l-Istati Membri għandhom iqisu biss il-mezzi finanzjarji disponibbli li jkunu kkontribwew direttament jew ġew irkuprati minn membri għall-SGD, netti mit-tariffi u mill-imposti amministrattivi. Dawk il-mezzi finanzjarji disponibbli għandhom jinkludu introjtu mill-investiment derivat minn fondi kkontribwiti minn membri għall-SGD, iżda għandhom jeskludu ripagamenti mhux mitlubin minn depożitanti eliġibbli matul il-proċeduri ta’ żborż, kwalunkwe obbligazzjoni tad-dejn dovuta mill-SGD, inkluż self minn SGD oħrajn u l-arranġamenti ta’ finanzjament alternattiv kif imsemmija fl-Artikolu 10(9). Self pendenti lil SGD oħrajn skont l-Artikolu 12 għandu jiġi ttrattat bħala assi tal-SGD li pprovdiet is-self u jista’ jingħadd mal-livell fil-mira ta’ dik l-SGD.”;
(ii)	it-tielet subparagrafu huwa sostitwit b’dan li ġej:
“Meta, wara li jintlaħaq il-livell fil-mira msemmi fl-ewwel subparagrafu għall-ewwel darba u l-mezzi finanzjarji disponibbli, wara żborż tal-fondi tal-SGD f’konformità mal-Artikolu 8(1) u mal-Artikolu 11(2), (3), u (5), ikunu tnaqqsu għal anqas minn żewġ terzi tal-livell fil-mira, l-SGD għandhom jistabbilixxu l-kontribuzzjoni regolari f’livell li jippermetti li jintlaħaq il-livell fil-mira fi żmien erba’ snin.
Meta, wara li l-livell fil-mira msemmi fl-ewwel subparagrafu jintlaħaq għall-ewwel darba u l-mezzi finanzjarji disponibbli, wara żborż tal-fondi tal-SGD f’konformità mal-Artikolu 8(1) u mal-Artikolu 11(2), (3), u (5), ikunu tnaqqsu b’anqas minn terz tal-livell fil-mira, l-SGD għandhom jistabbilixxu l-kontribuzzjoni regolari f’livell li jippermetti li jintlaħaq il-livell fil-mira fi żmien sentejn.”;
(iia)	il-ħames subparagrafu huwa sostitwit b’dan li ġej:
L-Istati Membri jistgħu jestendu l-perjodu inizjali msemmi fl-ewwel subparagrafu għal mhux aktar minn erba’ snin jekk l-SGD tkun għamlet żborzi kumulattivi ta’ aktar minn 0,8 % tad-depożiti koperti biex tħallas lura lid-depożitanti.”;
(b)	il-paragrafu 3 huwa sostitwit b’dan li ġej:
“3. Il-mezzi finanzjarji disponibbli li l-SGD tqis sabiex tilħaq il-livell fil-mira msemmi fil-paragrafu 2 jistgħu jinkludu impenji ta’ pagament, pagabbli fi żmien 48 siegħa fuq talba tal-SGD. Is-sehem totali ta’ impenji ta’ pagament bħal dawn ma għandux jaqbeż it-30 % tal-ammont totali ta’ mezzi finanzjarji disponibbli ġġenerati f’konformità mal-paragrafu 2. 
L-ABE għandha toħroġ linji gwida dwar l-impenji ta’ pagament li jistabbilixxu l-kriterji għall-ammissibbiltà ta’ dawk l-impenji;”
(c)	il-paragrafu 4 huwa mħassar; 
(d)	il-paragrafu 7 huwa sostitwit b’dan li ġej:
“7. L-Istat Membru għandu jiżgura li l-SGD, l-awtoritajiet maħtura, jew l-awtoritajiet kompetenti jistabbilixxu l-istrateġija ta’ investiment għall-mezzi finanzjarji disponibbli tal-SGD, u li dik l-istrateġija ta’ investiment tikkonforma mal-prinċipju ta’ diversifikazzjoni u ta’ investimenti f’assi b’riskju baxx u likwidi.
L-Istati Membri għandhom jiżguraw li l-istrateġija ta’ investiment imsemmija fl-ewwel subparagrafu ta’ dan il-paragrafu tikkonforma mal-prinċipji stabbiliti fl-Artikoli 4, 8 u 10 tar-Regolament Delegat tal-Kummissjoni (UE) 2016/451*.
_______________
*	Ir-Regolament Delegat tal-Kummissjoni (UE) 2016/451 tas-16 ta’ Diċembru 2015 li jistipula l-prinċipji ġenerali u l-kriterji għall-istrateġija ta’ investiment u regoli għall-amministrazzjoni tal-Fond Uniku ta’ Riżoluzzjoni (ĠU L 79, 30.3.2016, p. 2).”;
(e)	jiddaħħal il-paragrafu 7a li ġej:
“7a. L-Istati Membri għandhom jiżguraw li l-SGD ikunu jistgħu jqiegħdu l-mezzi finanzjarji disponibbli kollha tagħhom jew parti minnhom mal-bank ċentrali nazzjonali jew mat-teżor nazzjonali tagħhom, dment li tkun deċiżjoni kosteffettiva għall-SGD u dawk il-mezzi finanzjarji disponibbli jinżammu f’kont segregat u li jkunu faċilment disponibbli għall-użu mill-SGD f’konformità mal-Artikoli 11 u 12.”;
(ea)	il-paragrafu 9 huwa sostitwit b’dan li ġej:
‘‘9. L-Istati Membri għandhom jiżguraw li l-SGD ikollhom fis-seħħ arranġamenti ta’ finanzjament alternattivi u adegwati sabiex jippermettulhom li jiksbu fondi f’qasir żmien sabiex jissodisfaw il-pretensjonijiet kontra dawk l-SGD. L-Istati Membri għandhom jiżguraw li l-arranġamenti alternattivi ta’ finanzjament tal-SGD ma jiġux iffinanzjati permezz ta’ fondi pubbliċi.”;
(f)	il-paragrafu 10 huwa mħassar;
(g)	jiżdiedu l-paragrafi 11, 12 u 13 li ġejjin:
“11. L-Istati Membri għandhom jiżguraw li, fil-kuntest tal-miżuri msemmijin fl-Artikolu 11(1), (2), (3) u (5), l-SGD jistgħu jużaw il-fondi li joriġinaw mill-arranġamenti ta’ finanzjament alternattivi msemmijin fl-Artikolu 10(9)▌, qabel ma jiġbru l-kontribuzzjonijiet straordinarji msemmijin fl-Artikolu 10(8). ▌
12. L-ABE għandha tiżviluppa abbozzi ta’ standards tekniċi regolatorji sabiex tispeċifika:
(a)	il-metodoloġija għall-kalkolu tal-mezzi finanzjarji disponibbli li jikkwalifikaw għal-livell fil-mira msemmi fil-paragrafu 2, inkluża d-delineazzjoni tal-mezzi finanzjarji disponibbli tal-SGD u l-kategoriji ta’ mezzi finanzjarji disponibbli li jirriżultaw minn fondi kkontribwiti;
(b)	id-dettalji tal-proċess sabiex jintlaħaq il-livell fil-mira msemmi fil-paragrafu 2 wara li SGD tkun użat il-mezzi finanzjarji disponibbli f’konformità mal-Artikolu 11.
L-ABE għandha tissottometti dawk l-abbozzi ta’ standards tekniċi regolatorji lill-Kummissjoni sa … [OP jekk jogħġbok daħħal id-data = 24 xahar wara d-data tad-dħul fis-seħħ ta’ din id-Direttiva].
Il-Kummissjoni tingħata s-setgħa li tissupplimenta din id-Direttiva billi tadotta l-istandards tekniċi regolatorji msemmijin fl-ewwel subparagrafu f’konformità mal-Artikoli 10 sa 14 tar-Regolament (UE) Nru 1093/2010.
13. Minn… [OP – jekk jogħġbok daħħal id-data = 24 xahar wara d-data tad-dħul fis-seħħ ta’ din id-Direttiva], l-ABE għandha tiżviluppa linji gwida sabiex tgħin lill-SGD bid-diversifikazzjoni tal-mezzi finanzjarji disponibbli tagħhom u dwar kif l-SGD jistgħu jinvestu f’assi b’riskju baxx applikabbli għall-mezzi finanzjarji disponibbli tal-SGD.”;
(12)	l-Artikolu 11 huwa sostitwit b’dan li ġej:
“Artikolu 11
Użu ta’ fondi
1. L-Istati Membri għandhom jiżguraw li l-SGD jużaw il-mezzi finanzjarji disponibbli msemmijin fl-Artikolu 10 primarjament sabiex jiżguraw ir-ripagamenti lid-depożitanti f’konformità mal-Artikolu 8▌.
2. L-Istati Membri għandhom jiżguraw li l-SGD jużaw il-mezzi finanzjarji disponibbli sabiex jiffinanzjaw ir-riżoluzzjoni tal-istituzzjonijiet ta’ kreditu f’konformità mal-Artikolu 109 tad-Direttiva 2014/59/UE. L-Istati Membri għandhom jiżguraw li l-awtoritajiet ta’ riżoluzzjoni jiddeterminaw l-ammont li SGD għandha tikkontribwixxi għall-finanzjament tar-riżoluzzjoni tal-istituzzjonijiet ta’ kreditu, wara li dawk l-awtoritajiet ta’ riżoluzzjoni jkunu kkonsultaw lill-SGD dwar ir-riżultati tat-test tal-anqas kost imsemmi fl-Artikolu 11e ta’ din id-Direttiva. L-Istati Membri għandhom jiżguraw li l-SGD iwieġbu, mingħajr dewmien, għal tali konsultazzjoni.
3. L-Istati Membri għandhom jippermettu lill-SGD jużaw il-mezzi finanzjarji disponibbli għall-miżuri preventivi kif imsemmi fl-Artikolu 11a għall-benefiċċju ta’ istituzzjoni ta’ kreditu meta jkun japplika dan kollu li ġej:
(a)	ma jkunx ġie ddeterminat li l-istituzzjoni ta’ kreditu qed tfalli jew li x’aktarx tfalli, skont l-Artikolu 32(4) tad-Direttiva 2014/59/UE;
(b)	l-SGD tkun ikkonfermat li l-kost tal-miżura ma jaqbiżx il-kost tar-ripagament lid-depożitanti kif ikkalkolat f’konformità mal-Artikolu 11e;
(c)	ikunu ssodisfati l-kundizzjonijiet kollha stabbiliti fl-Artikoli 11a u 11b. 
4. Meta jintużaw il-mezzi finanzjarji disponibbli għal miżuri preventivi jew għal miżuri alternattivi kif imsemmi fil-paragrafi 3 u 5, l-istituzzjonijiet ta’ kreditu affiljati għandhom jipprovdu mingħajr dewmien żejjed lill-SGD il-mezzi użati għal tali miżuri, meta jkunu neċessarji fil-forma ta’ kontribuzzjonijiet straordinarji, meta tkun tapplika kwalunkwe waħda minn dawn li ġejjin:
(a)	tinqala’ l-ħtieġa d-depożitanti li jitħallsu lura jew li jkun hemm intervent fl-ambitu tar-riżoluzzjoni, u l-mezzi finanzjarji disponibbli tal-SGD jammontaw għal anqas minn żewġ terzi tal-livell fil-mira;
(b)	il-mezzi finanzjarji disponibbli tal-SGD jaqgħu taħt l-40 % tal-livell fil-mira wara l-finanzjament ta’ miżuri preventivi, sakemm l-iskeda ta’ ripagament tal-istituzzjoni jew l-istituzzjonijiet li lilhom jingħataw il-miżuri preventivi ma tipprevedix rimborż minn dawk l-istituzzjonijiet fi żmien 12-il xahar, li jirriżulta li l-mezzi finanzjarji disponibbli jaqbżu l-40 % tal-livell fil-mira.
5. Meta istituzzjoni ta’ kreditu tiġi stralċata f’konformità mal-Artikolu 32b tad-Direttiva 2014/59/UE sabiex toħroġ mis-suq jew ittemm l-attività bankarja tagħha, l-Istati Membri għandhom jippermettu lill-SGD jużaw il-mezzi finanzjarji disponibbli għal miżuri alternattivi sabiex jippreżervaw l-aċċess tad-depożitanti għad-depożiti tagħhom, inkluż it-trasferiment ta’ assi u ta’ obbligazzjonijiet u trasferiment ta’ ktieb tad-depożiti, meta japplika dan kollu li ġej:
(a)	l-SGD tikkonferma li l-kost tal-miżura ma jaqbiżx il-kost tar-ripagament lid-depożitanti kif ikkalkolat f’konformità mal-Artikolu 11e ta’ din id-Direttiva;
(b)	▌jiġu ssodisfati l-kundizzjonijiet kollha stabbiliti fl-Artikolu 11d ta’ din id-Direttiva;
(c)	meta l-miżura tieħu l-forma ta’ trasferiment ta’ assi jew obbligazzjonijiet, it-trasferiment jinkludi l-obbligazzjonijiet li jieħdu l-forma ta’ wieħed jew aktar minn dawn:
(i)	depożiti koperti;
(ii)	depożiti eleġibbli minn persuni fiżiċi u intrapriżi mikro, żgħar, u ta’ daqs medju;
(iii)	depożiti minn persuni fiżiċi u minn impriżi mikro, żgħar u ta’ daqs medju li jkunu depożiti eliġibbli kieku mhux għall-fatt li jkunu saru permezz ta’ fergħat barra mill-Unjoni ta’ istituzzjonijiet stabbiliti fl-Unjoni.
(iv)	kwalunkwe obbligazzjoni li kklassifikat bħala superjuri għad-depożiti koperti fil-ġerarkija tal-kredituri nazzjonali ta’ pretensjonijiet f’insolvenza.”;
(13)	jiddaħħlu l-Artikoli 11a sa 11e li ġejjin:
“Artikolu 11a
[bookmark: _Hlk126948059][bookmark: _Hlk127533203]Miżuri preventivi
1. ▌L-Istati Membri għandhom jiżguraw li l-SGD jużaw il-mezzi finanzjarji disponibbli għall-miżuri preventivi msemmijin fl-Artikolu 11(3), dment li jiġu ssodisfati l-kundizzjonijiet kollha li ġejjin:
(a)	it-talba ta’ istituzzjoni ta’ kreditu għall-finanzjament ta’ tali miżuri preventivi tkun akkumpanjata minn nota li jkun fiha miżuri kif imsemmijin fl-Artikolu 11b;
(b)	l-istituzzjoni ta’ kreditu tkun ikkonsultat lill-awtorità kompetenti dwar il-miżuri previsti fin-nota msemmijin fl-Artikolu 11b;
(c)	l-użu ta’ miżuri preventivi mill-SGD huwa marbut ma’ kundizzjonijiet imposti fuq l-istituzzjoni ta’ kreditu appoġġata, li jinvolvu tal-anqas monitoraġġ tar-riskju aktar strett tal-istituzzjoni ta’ kreditu, akkumpanjat minn arranġamenti ta’ governanza li jiffaċilitaw tali monitoraġġ, drittijiet ta’ verifika akbar għall-SGD u rappurtar aktar frekwenti lill-awtoritajiet kompetenti;
(d)	l-użu tal-miżuri preventivi mill-SGD jiddependi mill-aċċess effettiv tad-depożitanti għal depożiti koperti;
(e)	l-istituzzjonijiet ta’ kreditu affiljati jkunu jistgħu jħallsu l-kontribuzzjonijiet straordinarji f’konformità mal-Artikolu 11(4);
(f)	l-istituzzjoni ta’ kreditu tikkonforma mal-obbligi tagħha skont din id-Direttiva, ma tkunx diġà ngħatat għajnuna finanzjarja pubblika straordinarja f’konformità mal-Artikolu 32c(1), il-punt (a), tad-Direttiva 2014/59/UE fl-aħħar ħames snin u tkun ikkonformat bis-sħiħ mal-kalendarju tar-rimborż jew tkun ħallset lura bis-sħiħ kwalunkwe għajnuna finanzjarja pubblika straordinarja jew miżura preventiva preċedenti;
(fa)	il-miżuri preventivi ma jintużawx biex jikkumpensaw għat-telf li l-istituzzjoni jew l-entità ta’ kreditu tkun ġarrbet jew li x’aktarx iġġarrab fil-futur qrib, ħlief jekk in-nuqqas ta’ din il-miżura jwassal għal tfixkil tal-istabbiltà finanzjarja.
2. L-Istati Membri għandhom jiżguraw li l-SGD ikollhom sistemi ta’ monitoraġġ u proċeduri ta’ teħid ta’ deċiżjonijiet fis-seħħ li huma xierqa għall-għażla u għall-implimentazzjoni ta’ miżuri preventivi u għall-monitoraġġ tar-riskji affiljati.
3. L-Istati Membri għandhom jiżguraw li l-SGD jistgħu jimplimentaw miżuri preventivi biss meta l-awtorità maħtura tkun ikkonfermat li l-kundizzjonijiet kollha stabbiliti fil-paragrafu 1 ikunu ġew issodisfati. L-awtorità maħtura għandha tinnotifika lill-awtorità kompetenti u lill-awtorità ta’ riżoluzzjoni.
Meta l-istituzzjoni benefiċjarja tappartjeni għal IPS kif imsemmi fl-Artikolu 1(2), il-punt (c), dik l-IPS għandha tiddetermina, abbażi tar-riżultati tat-test tal-inqas kost imsemmi fl-Artikolu 11e, l-ammont tal-mezzi finanzjarji disponibbli għal miżuri preventivi li għandhom jiġu nnotifikati lill-awtorità maħtura.
4. L-Istati Membri għandhom jiżguraw li l-SGD ▌tuża l-mezzi finanzjarji disponibbli tagħha għal miżuri ta’ appoġġ kapitali, inklużi r-rikapitalizzazzjonijiet, il-miżuri ta’ indeboliment tal-assi u l-garanziji tal-assi, biss meta jiġu ssodisfati l-kundizzjonijiet skont l-Artikolu 11b.
L-Istati Membri għandhom jiżguraw li l-SGD tittrasferixxi l-parteċipazzjonijiet tagħha ta’ ishma jew strumenti kapitali oħrajn fl-istituzzjoni ta’ kreditu appoġġata ▌ malli ċ-ċirkostanzi kummerċjali u finanzjarji jippermettu.
4a. L-ABE għandha tiżviluppa abbozzi ta’ standards tekniċi regolatorji sabiex tispeċifika dawn li ġejjin:
(a)	il-kundizzjonijiet imsemmija fil-paragrafu 1, il-punt (c);
(b)	is-sistemi ta’ monitoraġġ u l-proċeduri ta’ teħid ta’ deċiżjonijiet li l-SGD għandu jkollhom stabbiliti f’konformità mal-paragrafu 2;
(c)	b’kont meħud tar-rekwiżiti stabbiliti fl-Artikolu 11b, il-modalitajiet ta’ kooperazzjoni bejn l-awtoritajiet ta’ riżoluzzjoni, l-awtoritajiet maħtura u l-awtoritajiet kompetenti skont il-paragrafi 1 u 3 ta’ dan l-Artikolu.
L-ABE għandha tippreżenta dawk l-abbozzi ta’ standards tekniċi regolatorji lill-Kummissjoni sa ... [sena wara d-data tad-dħul fis-seħħ ta’ din id-Direttiva emendatorja]. 
Il-Kummissjoni tingħata s-setgħa li tissupplimenta din id-Direttiva billi tadotta l-istandards tekniċi regolatorji msemmija fl-ewwel subparagrafu ta’ dan il-paragrafu f’konformità mal-Artikoli 10 sa 14 tar-Regolament (UE) Nru 1093/2010. 
“Artikolu 11b
Rekwiżiti għall-finanzjament ta’ miżuri preventivi
1. L-Istati Membri għandhom jiżguraw li l-istituzzjonijiet ta’ kreditu li jitolbu lil SGD tiffinanzja miżuri preventivi f’konformità mal-Artikolu 11(3) jippreżentaw lill-awtorità kompetenti ▌nota b’miżuri li dawk l-istituzzjonijiet ta’ kreditu jieħdu impenn li jwettqu sabiex jiżguraw ▌il-konformità mar-rekwiżiti superviżorji applikabbli stabbiliti f’konformità mad-Direttiva 2013/36/UE u r-Regolament (UE) Nru 575/2013. 
2. In-nota msemmija fil-paragrafu 1 għandha tistabbilixxi azzjonijiet sabiex jittaffa r-riskju ta’ deterjorament tas-solidità finanzjarja u tissaħħaħ il-pożizzjoni kapitali u ta’ likwidità tal-istituzzjoni ta’ kreditu. 
2a. Meta l-mezzi finanzjarji ta’ SGD jintużaw għal miżuri preventivi f’konformità mal-Artikolu 11(3) ta’ din id-Direttiva, l-awtorità kompetenti għandha tirrikjedi lill-istituzzjoni ta’ kreditu benefiċjarja taġġorna, kif applikabbli, il-pjan ta’ rkupru kif definit fl-Artikolu 2(1), il-punt (32) tad-Direttiva 2014/59/UE jew il-pjan ta’ rkupru tal-grupp kif definit fl-Artikolu 2(1), il-punt (33) ta’ dik id-Direttiva. L-awtorità kompetenti għandha tidderieġi lill-istituzzjoni ta’ kreditu appoġġata biex timplimenta l-miżuri msemmija fl-Artikolu 6(6), it-tielet subparagrafu, tad-Direttiva 2014/59/UE meta l-kundizzjonijiet skont l-Artikolu 6(6) ta’ dik id-Direttiva jiġu ssodisfati.
3. L-Istati Membri għandhom jiżguraw li, fil-każ ta’ miżura ta’ appoġġ kapitali skont il-paragrafu 1, il-mezzi finanzjarji disponibbli ta’ SGD ikopru biss id-defiċit ta’ kapital attwali abbażi tal-elementi li ġejjin, kif evidenzjat fin-nota:
(a)	id-defiċit ta’ kapital inizjali kif identifikat f’test tal-istress tal-Unjoni, ir-rieżami tal-kwalità tal-assi jew eżerċizzju ekwivalenti, jew matul ir-rieżami superviżorju u l-proċess ta’ evalwazzjoni, kif ikkonfermat mill-awtorità kompetenti;
(b)	miżuri ta’ ġenerazzjoni tal-kapital li għandhom jiġu implimentati fi żmien sitt xhur mis-sottomissjoni ta’ dak il-pjan ta’ riorganzizazzjoni tan-negozju;
(c)	salvagwardji li jipprevjenu l-ħruġ ta’ fondi, inklużi l-miżuri msemmija fil-paragrafu 5;
(d)	fejn xieraq, il-kontribuzzjonijiet mill-azzjonisti u d-detenturi tad-dejn subordinat tal-istituzzjoni ta’ kreditu appoġġata.
Meta tiddetermina d-defiċit ta’ kapital, il-SGD tista’ tqis ukoll kwalunkwe valutazzjoni tal-adegwatezza kapitali li tħares ’il quddiem, inkluż il-pjan ta’ konservazzjoni tal-kapital imsemmi fl-Artikolu 142 tad-Direttiva 2013/36/UE.
L-Istati Membri għandhom jiżguraw li meta istituzzjoni ta’ kreditu tkun membru ta’ IPS kif imsemmi fl-Artikolu 1(2), il-punt (c), id-defiċit ta’ kapital jiġi ddeterminat mill-IPS.
Meta tiddetermina d-defiċit ta’ kapital, l-SGD għandha tinnotifika lill-awtorità kompetenti.
4. L-Istati Membri għandhom jiżguraw li▌ in-nota msemmija fil-paragrafu 1 tipprevedi strateġija ta’ ħruġ mill-miżuri preventivi, inkluża skeda ta’ ripagament speċifikata b’mod ċar mill-istituzzjoni ta’ kreditu ta’ kwalunkwe fond ripagabbli riċevut bħala parti mill-miżuri preventivi. Dik l-informazzjoni ma għandhiex tiġi żvelata qabel sena wara l-konklużjoni tal-istrateġija ta’ ħruġ jew l-implimentazzjoni tal-pjan ta’ rimedju jew il-konklużjoni tal-valutazzjoni skont l-Artikolu 11c(3).
5. L-Istati Membri għandhom jiżguraw li l-ebda dividend, xiri lura ta’ ishma jew rimunerazzjoni varjabbli ma jitħallsu u li ma jittieħed l-ebda impenn irrevokabbli biex jitħallsu dividendi, xiri lura ta’ ishma jew rimunerazzjoni varjabbli mill-istituzzjoni ta’ kreditu appoġġata. L-awtorità kompetenti tista’ eċċezzjonalment tirrestrinġi parzjalment dik il-projbizzjoni fejn l-istituzzjoni ta’ kreditu tistabbilixxi għas-sodisfazzjon tal-awtorità kompetenti li hija legalment marbuta li tħallas id-dividendi. ▌L-Istati Membri għandhom jiżguraw li r-restrizzjonijiet skont dan il-paragrafu jibqgħu fis-seħħ sakemm l-istituzzjoni ta’ kreditu appoġġata tkun ħallset lura lill-SGD l-istess ammont użat għall-miżuri preventivi.
5a. L-Istati Membri għandhom jiżguraw li fi żmien sitt xhur mill-għoti tal-appoġġ finanzjarju inizjali, l-istituzzjoni ta’ kreditu benefiċjarja tissottometti pjan ta’ riorganizzazzjoni tan-negozju lill-awtorità kompetenti. Meta l-awtorità kompetenti ma tkunx sodisfatta li l-pjan ta’ riorganizzazzjoni tan-negozju huwa kredibbli u fattibbli biex tiġi żgurata l-vijabbiltà fit-tul, il-miżuri preventivi lill-istituzzjoni ta’ kreditu kkonċernata għandhom jiġu sospiżi, u l-awtorità kompetenti għandha timplimenta miżuri xierqa biex tiżgura li l-vijabbiltà fit-tul tkun żgurata.
B’deroga mill-ewwel subparagrafu ta’ dan il-paragrafu, meta istituzzjoni ta’ kreditu tappartjeni għal IPS kif imsemmi fl-Artikolu 1(2), il-punt (c), il-pjan ta’ riorganizzazzjoni tan-negozju għandu jiġi approvat mill-IPS, wara konsultazzjoni mal-awtorità kompetenti.
6. ▌L-Istati Membri għandhom jiżguraw li l-miżuri previsti fil-pjan ta’ riorganizzazzjoni tan-negozju msemmi fil-paragrafu 5a ikunu kompatibbli mal-pjan ta’ ristrutturar tal-istituzzjoni ta’ kreditu li jkun meħtieġ mill-Kummissjoni f’konformità mal-qafas tal-Unjoni dwar l-għajnuna mill-Istat.
6a. L-awtorità kompetenti għandha tipprovdi l-pjan ta’ riorganizzazzjoni tan-negozju lill-awtorità ta’ riżoluzzjoni. L-awtorità ta’ riżoluzzjoni tista’ teżamina l-pjan ta’ riorganizzazzjoni tan-negozju bil-ħsieb li tidentifika kwalunkwe azzjoni li jista’ jkollha impatt ħażin fuq ir-riżolvibbiltà tal-istituzzjoni u tista’ tagħmel rakkomandazzjonijiet lill-awtorità kompetenti rigward dawk il-kwistjonijiet. L-awtorità ta’ riżoluzzjoni għandha tikkomunika l-valutazzjoni u r-rakkomandazzjonijiet tagħha fil-perjodu ta’ żmien stabbilit mill-awtorità kompetenti.
“Artikolu 11c
Pjan ta’ rimedju
1. L-Istati Membri għandhom jiżguraw li meta l-istituzzjoni ta’ kreditu tonqos milli tissodisfa l-impenji deskritti fin-nota msemmija fl-Artikolu 11b(1), jew il-pjan ta’ riorganizzazzjoni tan-negozju msemmi fl-Artikolu 11b(5a), l-ewwel subparagrafu, jew tonqos milli tħallas lura l-ammont ikkontribwit skont il-miżuri preventivi mal-maturità jew li tikkonforma mal-istrateġija ta’ ħruġ skont l-Artikolu 11b(4), l-SGD tinforma lill-awtorità kompetenti b’dan mingħajr dewmien. 
[bookmark: _Hlk127374863]2. Fis-sitwazzjoni msemmija fil-paragrafu 1, l-Istati Membri għandhom jiżguraw li l-awtorità kompetenti titlob lill-istituzzjoni ta’ kreditu tissottometti pjan ta’ rimedju ta’ darba lill-awtorità maħtura u lill-SGD li jiddeskrivi l-passi li se tieħu l-istituzzjoni ta’ kreditu sabiex tiżgura ▌l-konformità mar-rekwiżiti superviżorji, sabiex tiżgura l-vijabbiltà fit-tul tagħha u sabiex tħallas lura l-ammont dovut ikkontribwit mill-SGD għall-miżura preventiva, kif ukoll il-perjodu ta’ żmien assoċjat. L-awtorità maħtura u l-SGD għandhom jikkonsultaw mal-awtorità kompetenti fir-rigward tal-miżuri previsti fil-pjan ta’ rimedju.
[bookmark: _Hlk125725169]3. Meta l-awtorità kompetenti ma tkunx sodisfatta li l-pjan ta’ rimedju jkun kredibbli jew fattibbli jew meta l-istituzzjoni ta’ kreditu tonqos milli tikkonforma mal-pjan ta’ rimedju, l-SGD ma għandha tagħti l-ebda miżura preventiva ulterjuri lil dik l-istituzzjoni ta’ kreditu, u l-awtoritajiet rilevanti għandhom iwettqu valutazzjoni dwar jekk l-istituzzjoni hijiex qed tfalli jew hux probabbli li tfalli, f’konformità mal-Artikolu 32 tad-Direttiva 2014/59/UE.
4. Sa … [OP – jekk jogħġbok daħħal id-data = 24 xahar wara d-data tad-dħul fis-seħħ ta’ din id-Direttiva], l-ABE għandha toħroġ linji gwida li jistabbilixxu l-elementi tal-pjan ta’ ristrutturar li jakkumpanja l-miżuri preventivi msemmija fl-Artikolu 11b(3) sa (5a) u l-pjan ta’ rimedju msemmi fil-paragrafu 1 ta’ dan l-Artikolu. 
“Artikolu 11d
Miżuri alternattivi 
1. ▌L-Istati Membri għandhom jippermettu l-użu ta’ fondi tal-SGD għall-miżuri alternattivi msemmijin fl-Artikolu 11(5). L-Istati Membri għandhom jiżguraw li meta l-SGD jiffinanzjaw miżuri bħal dawn, l-istituzzjonijiet ta’ kreditu jikkummerċjalizzaw, jew jagħmlu arranġamenti għall-kummerċjalizzazzjoni tal-assi, tad-drittijiet u tal-obbligazzjonijiet li dawk l-istituzzjonijiet ta’ kreditu jkollhom l-intenzjoni li jittrasferixxu. Mingħajr preġudizzju għall-qafas tal-Unjoni dwar l-għajnuna mill-Istat, it-tali kummerċjalizzazzjoni għandha tikkonforma ma’ dan kollu li ġej: 
(a)	il-kummerċjalizzazzjoni tkun miftuħa u trasparenti u ma tirrappreżentax ħażin l-assi, id-drittijiet u l-obbligazzjonijiet li għandhom jiġu ttrasferiti;
(b)	il-kummerċjalizzazzjoni ma tiffavorixxix u lanqas ma tiddiskrimina bejn ix-xerrejja potenzjali u ma tagħti l-ebda vantaġġ lil xerrej potenzjali;
(c)	il-kummerċjalizzazzjoni tkun ħielsa minn kwalunkwe kunflitt ta’ interess;
(d)	il-kummerċjalizzazzjoni tqis il-ħtieġa li tiġi implimentata soluzzjoni rapida li tqis l-iskadenza stabbilita fl-Artikolu 3(2), it-tieni subparagrafu, għad-determinazzjoni msemmija fl-Artikolu 2(1), il-punt (8)(a); 
(e)	il-kummerċjalizzazzjoni għandha l-għan li timmassimizza, kemm jista’ jkun, il-prezz tal-bejgħ għall-assi, għad-drittijiet u għall-obbligazzjonijiet ikkonċernati.
1a. L-Istati Membri għandhom jiżguraw li, meta l-SGD tintuża f’konformità mal-Artikolu 11(5) fir-rigward ta’ istituzzjoni ta’ kreditu, u dment li tali azzjoni tiżgura li l-persuni fiżiċi u l-intrapriżi mikro, żgħar u ta’ daqs medju jkompli jkollhom aċċess għad-depożiti tagħhom, sabiex jiġi pprevenut li jġarrbu telf, l-SGD li magħha tkun affiljata dik l-istituzzjoni ta’ kreditu għandha tikkontribwixxi l-ammonti li ġejjin:
(i)	l-ammont meħtieġ biex ikopri d-differenza bejn il-valur tad-depożiti koperti u tal-obbligazzjonijiet bl-istess klassifikazzjoni jew b’waħda ta’ prijorità ogħla, u l-valur totali tal-assi li għandhom jiġu ttrasferiti lil riċevitur; u
(ii)	fejn rilevanti, ammont meħtieġ biex tiġi żgurata n-newtralità tal-kapital tar-riċevitur wara t-trasferiment.
“Artikolu 11e
Test tal-anqas kost
1. Meta jikkunsidraw l-użu tal-fondi tal-SGD għall-miżuri msemmijin fl-Artikolu 11(2), (3) jew (5), l-Istati Membri għandhom jiżguraw li l-SGD jagħmlu paragun ta’ dawn li ġejjin:
(a)	il-kost stmat għall-SGD sabiex tiffinanzja l-miżuri msemmijin fl-Artikolu 11(2), (3) jew (5);
(b)	il-kost stmat tar-ripagament lid-depożitanti f’konformità mal-Artikolu 8(1).
2. Għall-paragun, imsemmi fil-paragrafu 1, għandhom japplikaw dawn li ġejjin: 
(a)	għall-istima tal-kostijiet imsemmijin fil-punt (a) tal-paragrafu 1, l-SGD għandha tqis il-qligħ mistenni, l-ispejjeż operatorji u t-telf potenzjali relatat mal-miżura;
(b)	għall-miżuri msemmijin fl-Artikolu 11(2) u (5), l-SGD għandha tibbaża l-istima tagħha tal-kost tar-ripagament lid-depożitanti, kif imsemmi fil-punt (b) tal-paragrafu 1, fuq il-valwazzjoni tal-assi u tal-obbligazzjonijiet tal-istituzzjoni ta’ kreditu msemmijin fl-Artikolu 36(1) tad-Direttiva 2014/59/UE u l-istima msemmija fl-Artikolu 36(8) ta’ dik id-Direttiva; 
[bookmark: _Hlk130299997](c)	għall-miżuri msemmijin fl-Artikolu 11(2), (3) u (5), meta tistma l-kost tar-ripagament lid-depożitanti, kif imsemmi fil-punt (b) tal-paragrafu 1, l-SGD għandha tqis il-proporzjon mistenni tal-irkupri, il-kost▌ addizzjonali potenzjali tal-finanzjament għall-SGD u l-kost possibbli għall-SGD li jirriżulta minn instabbiltà ekonomika u finanzjarja potenzjali, inkluża l-ħtieġa li jintużaw fondi addizzjonali, fil-mandat tal-SGD, biex jiġi protetti d-depożitanti u l-istabbiltà finanzjarja, u biex jiġi evitat il-kontaġju;
(d)	għall-miżuri msemmijin fl-Artikolu 11(3), meta tistma l-kost tar-ripagament lid-depożitanti, l-SGD għandha timmoltiplika b’85 % il-proporzjon stmat tal-irkupri kkalkolat f’konformità mal-metodoloġija msemmija fil-punt b tal-paragrafu 5.
3. L-Istati Membri għandhom jiżguraw li l-ammont użat għall-finanzjament tar-riżoluzzjoni tal-istituzzjonijiet ta’ kreditu, kif imsemmi fl-Artikolu 11(2), għall-miżuri preventivi msemmijin fl-Artikolu 11(3), jew għall-miżuri alternattivi msemmijin fl-Artikolu 11(5), ma jaqbiżx l-ammont ta’ depożiti koperti fl-istituzzjoni ta’ kreditu.
4. L-Istati Membri għandhom jiżguraw li l-awtoritajiet kompetenti u ta’ riżoluzzjoni jipprovdu lill-SGD l-informazzjoni neċessarja kollha għall-paragun imsemmi fil-paragrafu 1. L-Istati Membri għandhom jiżguraw li l-awtorità ta’ riżoluzzjoni tipprovdi lill-SGD il-kost stmat tal-kontribuzzjoni tal-SGD għar-riżoluzzjoni ta’ istituzzjoni ta’ kreditu kif imsemmi fl-Artikolu 11(2).
4a.	Mill-aktar fis possibbli wara li jimplimentaw il-miżuri alternattivi, l-Istati Membri għandhom jiżguraw li l-SGD tikkondividi mal-awtorità kompetenti, mal-awtorità ta’ riżoluzzjoni u mal-awtorità maħtura, sommarju tal-elementi ewlenin tal-kalkolu mwettaq skont dan l-Artikolu. Dak is-sommarju għandu b’mod partikolari jinkludi r-rata ta’ rkupru netta derivata mill-kost stmat tar-ripagamenti lid-depożitanti għall-SGD u ġustifikazzjoni ġenerali tal-preżunzjonijiet sottostanti relatati.
5. L-ABE, b’kont meħud tal-istandards tekniċi regolatorji adottati f’konformità mal-Artikolu 36(16) tad-Direttiva 2014/59/UE, għandha tiżviluppa abbozz ta’ standards tekniċi regolatorji sabiex tispeċifika: 
(a)	il-metodoloġija għall-kalkolu tal-kost stmat imsemmi fil-punt (a) tal-paragrafu 1, li għandha tqis il-karatteristiċi speċifiċi tal-miżura kkonċernata;
(b)	il-metodoloġija għall-kalkolu tal-kost stmat tar-ripagament lid-depożitanti msemmi fil-paragrafu 1, il-punt (b), inklużi l-irkupri msemmijin fil-paragrafu 2, il-punt (c), il-kost addizzjonali potenzjali tal-finanzjament għall-SGD u l-kost possibbli għall-SGD li jirriżulta minn instabbiltà ekonomika u finanzjarja potenzjali, inkluża l-ħtieġa li jintużaw fondi addizzjonali, fil-mandat tal-SGD, biex jiġi protetti d-depożitanti u l-istabbiltà finanzjarja, u biex jiġi evitat il-kontaġju; 
(c)	il-mod kif għandu jingħata rendikont, fil-metodoloġiji msemmijin fil-punti (a), (b) u (c), meta rilevanti, lill-bidla fil-valur tal-flus minħabba qligħ dovut potenzjali dovut maż-żmien.
Għall-kalkolu tal-kost addizzjonali potenzjali għall-SGD imsemmi fl-ewwel subparagrafu, il-punt (b), il-metodoloġija għandha tqis:

(a)	il-kostijiet amministrattivi marbuta mal-proċess ta’ ripagament;
(b)	il-kostijiet amministrattivi biex jitħallsu l-kontribuzzjonijiet skont l-Artikolu 10(8) jekk tali kontribuzzjonijiet ikunu meħtieġa biex id-depożitanti jitħallsu lura, u l-kostijiet tal-mobilizzazzjoni ta’ arranġamenti ta’ finanzjament alternattivi skont l-Artikolu 10(9) jekk dawn l-arranġamenti jiġu mmobilizzati; 
Għall-kalkolu tal-kost stmat tar-ripagament lid-depożitanti kif imsemmi fil-paragrafu 1, il-punt (b), fil-każ tal-miżuri msemmija fl-Artikolu 11(2), (3) jew (5), il-metodoloġija msemmija fil-punt (b) għandha tqis l-effetti ta’ kontaġju, ir-riskji ekonomiċi u finanzjarji u kwalunkwe ħsara reputazzjonali għas-sistema bankarja, inkluż, meta rilevanti, il-protezzjoni tat-trademark konġunta u l-importanza ta’ miżuri preventivi għall-mandat statutorju jew kuntrattwali tal-SGD, inkluża l-IPS imsemmija fl-Artikolu 1(2), il-punt (c).
L-ABE għandha tissottometti dawk l-abbozzi ta’ standards tekniċi regolatorji lill-Kummissjoni sa … [OP jekk jogħġbok daħħal id-data = 12-il xahar wara d-data tad-dħul fis-seħħ ta’ din id-Direttiva].
Il-Kummissjoni tingħata s-setgħa li tissupplimenta din id-Direttiva billi tadotta l-istandards tekniċi regolatorji msemmijin fl-ewwel subparagrafu f’konformità mal-Artikoli 10 sa 14 tar-Regolament (UE) Nru 1093/2010.”;
(13a)	L-Artikolu 13 huwa sostitwit b’dan li ġej:
‘1. Il-kontribuzzjonijiet lill-SGD msemmija fl-Artikolu 10 għandhom ikunu bbażati fuq l-ammont ta’ depożiti koperti u l-ammont ta’ riskju mġarrab mill-membri rispettivi ta’ kwalunkwe SGD unika.
L-Istati Membri jistgħu jipprevedu kontribuzzjonijiet aktar baxxi għal setturi b’riskju żgħir ta’ istituzzjonijiet ta’ kreditu affiljati ma’ SGD li huma regolati mil-liġi nazzjonali.
L-Istati Membri jistgħu jiddeċiedu li membri ta’ IPS iħallsu kontribuzzjonijiet aktar baxxi lill-SGD. 
L-Istati Membri jistgħu jippermettu li l-korp ċentrali u l-istituzzjonijiet ta’ kreditu kollha affiljati b’mod permanenti mal-korp ċentrali kif imsemmi fl-Artikolu 10(1) tar-Regolament (UE) Nru 575/2013 jkunu soġġetti b’mod ġenerali għall-piż tar-riskju li jkun ġie ddeterminat għal korp ċentrali u l-istituzzjonijiet affiljati tiegħu fuq bażi konsolidata.
L-Istati Membri jistgħu jiddeċiedu li l-istituzzjonijiet ta’ kreditu jħallsu kontribuzzjoni minima, irrispettivament mill-ammont tad-depożiti koperti tagħhom.”
2. L-SGD jistgħu jużaw il-metodi tagħhom stess ibbażati fuq ir-riskju għad-determinazzjoni u l-kalkolu tal-kontribuzzjonijiet bbażati fuq ir-riskju mill-membri tagħhom. Il-kalkolu tal-kontribuzzjonijiet għandu jkun proporzjonali għar-riskju tal-membri u għandu jieħu kont dovut tal-profili ta’ riskju tal-mudelli varji ta’ negozju. Dawk il-metodi jistgħu ukoll jieħdu kont tan-naħa tal-attiv tal-karta tal-bilanċ u l-indikaturi tar-riskju, bħall-adegwatezza tal-kapital, il-kwalità u l-likwidità tal-assi.
Kull metodu għandu jiġi approvat mill-awtorità kompetenti b’kooperazzjoni mal-awtorità maħtura. L-ABE għandha tiġi infurmata bil-metodi approvati.
3. Sabiex tiġi żgurata l-applikazzjoni konsistenti ta’ din id-Direttiva, l-ABE għandha tiżviluppa abbozz ta’ standards tekniċi regolatorji biex jiġu speċifikati l-metodi għall-kalkolu tal-kontribuzzjonijiet lill-SGD f’konformità mal-paragrafi 1 u 2 ta’ dan l-Artikolu.
L-ABE għandha tippreżenta dawk l-abbozzi ta’ standards tekniċi regolatorji lill-Kummissjoni sa … [12-il xahar wara d-data tad-dħul fis-seħħ ta’ din id-Direttiva emendatorja].
Il-Kummissjoni tingħata s-setgħa li tissupplimenta din id-Direttiva billi tadotta l-istandards tekniċi regolatorji msemmija fl-ewwel subparagrafu ta’ dan il-paragrafu f’konformità mal-Artikoli 10 sa 14 tar-Regolament (UE) Nru 1093/2010.”;
(14)	L-Artikolu 14 huwa emendat kif ġej:
(a)	il-paragrafu 1 huwa sostitwit b’dan li ġej:
‘‘1. L-Istati Membri għandhom jiżguraw li l-SGD ikopru lid-depożitanti f’fergħat stabbiliti mill-istituzzjonijiet ta’ kreditu membri tagħhom fi Stati Membri oħrajn u lid-depożitanti li jinsabu fi Stati Membri fejn l-istituzzjonijiet ta’ kreditu membri tagħhom jeżerċitaw il-libertà li jipprovdu servizzi kif imsemmi fil-Kapitolu 3 tat-Titolu V tad-Direttiva 2013/36/UE.”;
(b)	fil-paragrafu 2, jiżdied is-subparagrafu li ġej:
“B’deroga mill-ewwel subparagrafu, l-Istati Membri għandhom jiżguraw li SGD tal-Istat Membru domiċiljari tkun tista’ tiddeċiedi li tħallas lura lid-depożitanti f’fergħat direttament meta jkunu japplikaw dawn kollha li ġejjin:
(i)	il-piż amministrattiv u l-kost ta’ tali ripagament ikunu anqas mir-ripagament minn SGD tal-Istat Membru ospitanti;
(ii)	L-SGD tal-Istat Membru domiċiljari tiżgura li d-depożitanti ma jiġux minn taħt meta mqabblin max-xenarju li fih ir-rimborż kien isir f’konformità mal-ewwel subparagrafu;
(iia)	ir-ripagament isir fl-istess munita li kien isir kieku r-rimborż sar f’konformità mal-ewwel subparagrafu.”;
(c)	jiddaħħlu l-paragrafi 2a u 2b li ġejjin:
“2a. L-Istati Membri għandhom jiżguraw li SGD ta’ Stat Membru ospitanti tkun tista’, soġġetta għal ftehim ma’ SGD ta’ Stat Membru domiċiljari, taġixxi bħala l-punt ta’ kuntatt għad-depożitanti f’istituzzjonijiet ta’ kreditu li jeżerċitaw il-libertà li jipprovdu servizzi kif imsemmi fil-Kapitolu 3 tat-Titolu V tad-Direttiva 2013/36/UE, u għandha tiġi kkumpensata għall-kostijiet imġarrbin. 
2b. Fil-każijiet imsemmijin fil-paragrafi 2 u 2a, l-Istati Membri għandhom jiżguraw li l-SGD tal-Istat Membru domiċiljari u l-SGD tal-Istat Membru ospitanti kkonċernat ikollhom ftehim fis-seħħ dwar it-termini u l-kundizzjonijiet tal-iżborż, inkluż dwar il-kumpens ta’ kwalunkwe kost imġarrab, il-punt ta’ kuntatt għad-depożitanti, l-iskeda ta’ żmien u l-metodu ta’ pagament.”; L-SGD ta’ Stat Membru domiċiljari għandha tipprovdi lill-SGD tal-Istat Membru ospitanti informazzjoni dwar l-għadd ta’ depożitanti, l-ammont ta’ depożiti koperti u l-bidliet rilevanti possibbli fihom.”;
(d)	il-paragrafu 3 huwa sostitwit b’dan li ġej:
“3. L-Istati Membri għandhom jiżguraw li meta istituzzjoni ta’ kreditu ma tibqax membru ta’ SGD u tingħaqad ma’ SGD ta’ Stat Membru ieħor, jew jekk xi wħud mill-attivitajiet tal-istituzzjoni ta’ kreditu jiġu ttrasferiti lil SGD ta’ Stat Membru ieħor, l-SGD ta’ oriġini għandha tittrasferixxi lill-SGD riċeventi ammont li jirrifletti l-obbligazzjonijiet potenzjali mġarrba mill-SGD riċeventi b’riżultat tat-trasferiment, filwaqt li jitqies l-impatt tat-trasferiment fuq is-sitwazzjoni finanzjarja kemm tal-SGD riċeventi u tal-SGD ta’ oriġini fir-rigward tar-riskji li jkopru. ▌
L-ABE għandha tiżviluppa abbozzi ta’ standards tekniċi regolatorji biex tispeċifika l-metodoloġija għall-kalkolu tal-ammont li għandu jiġi ttrasferit biex jiġi żgurat impatt newtrali tat-trasferiment fuq is-sitwazzjoni finanzjarja taż-żewġ SGD fir-rigward tar-riskji li jkopru.
L-ABE għandha tippreżenta dawk l-abbozzi ta’ standards tekniċi regolatorji lill-Kummissjoni sa ... [12-il xahar wara d-data tad-dħul fis-seħħ ta’ din id-Direttiva emendatorja].
Il-Kummissjoni tingħata s-setgħa li tissupplimenta din id-Direttiva billi tadotta l-istandards tekniċi regolatorji msemmija fit-tieni subparagrafu ta’ dan il-paragrafu f’konformità mal-Artikoli 10 sa 14 tar-Regolament (UE) Nru 1093/2010 tal-Parlament Ewropew u tal-Kunsill.”;
(e)	jiddaħħal il-paragrafu 3a li ġej:
“3a. Għall-finijiet tal-paragrafu 3, l-Istati Membri għandhom jiżguraw li l-SGD ta’ oriġini tittrasferixxi l-ammont imsemmi f’dak il-paragrafu fi żmien xahar wieħed (1) mill-bidla fis-sħubija mal-SGD.”;
(f)	jiżdied il-paragrafu 9 li ġej:
“9. Sa ... [24 xahar mid-data tad-dħul fis-seħħ ta’ din id-Direttiva emendatorja], l-ABE għandha toħroġ linji gwida dwar ir-rwoli rispettivi tal-SGD domiċiljari u tal-SGD ospitanti kif imsemmi fil-paragrafu 2, inkluża lista ta’ ċirkostanzi u ta’ kundizzjonijiet li taħthom SGD tal-Istat Membru domiċiljari ▌tħallas lura lid-depożitanti f’fergħat li jinsabu fi Stat Membru ieħor kif stabbilit fil-paragrafu 2, it-tielet subparagrafu.”;
(15)	l-Artikolu 15 huwa sostitwit b’dan li ġej:
“Artikolu 15
Fergħat ta’ istituzzjonijiet ta’ kreditu li huma stabbiliti f’pajjiżi terzi
L-Istati Membri għandhom jirrikjedu li l-fergħat tal-istituzzjonijiet ta’ kreditu li jkollhom l-uffiċċju prinċipali tagħhom barra mill-Unjoni jissieħbu f’SGD fit-territorju tagħhom qabel ma jippermettu lil tali fergħat jieħdu depożiti eliġibbli f’dawk l-Istati Membri.
L-Istati Membri għandhom jiżguraw li tali fergħat jikkontribwixxu għall-SGD, f’konformità mal-Artikolu 13.”; 
(16)	jiddaħħal l-Artikolu 15a li ġej:
“Artikolu 15a
Istituzzjonijiet ta’ kreditu membri li għandhom fergħat f’pajjiżi terzi
L-Istati Membri għandhom jiżguraw li l-SGD ma jkoprux lid-depożitanti f’fergħat li jkunu ġew stabbiliti f’pajjiżi terzi mill-istituzzjonijiet ta’ kreditu membri tagħhom, ħlief meta, soġġetti għall-approvazzjoni tal-awtorità maħtura, dawk l-SGD jiġġeneraw il-kontribuzzjonijiet korrispondenti mill-istituzzjonijiet ta’ kreditu kkonċernati.
L-ABE għandha toħroġ linji gwida li jispeċifikaw iċ-ċirkostanzi li fihom l-awtoritajiet maħtura għandhom japprovaw il-kopertura tad-depożitanti f’fergħat li jkunu ġew stabbiliti fil-pajjiżi terzi mill-istituzzjonijiet ta’ kreditu membri tal-SGD.”;
(17)	l-Artikolu 16 huwa emendat kif ġej:
(a)	il-paragrafu 1 huwa sostitwit b’dan li ġej:
‘1. L-Istati Membri għandhom jiżguraw li l-istituzzjonijiet ta’ kreditu jipprovdu lid-depożitanti attwali u prospettivi bl-informazzjoni li dawk id-depożitanti jeħtieġ li jidentifikaw l-SGD li tagħhom l-istituzzjoni ta’ kreditu u l-fergħat tagħha jkunu membri fl-Unjoni. L-istituzzjonijiet ta’ kreditu għandhom jipprovdu dik l-informazzjoni fil-forma ta’ skeda ta’ informazzjoni mħejjija f’format li minnu tista’ tiġi estratta data kif definit fl-Artikolu 2, il-punt (3), tar-Regolament (UE) XX/XXXX tal-Parlament Ewropew u tal-Kunsill [ir-Regolament dwar l-ESAP]***.
_______________________________________________
***	Ir-Regolament (UE) XX/XXXX tal-Parlament Ewropew u tal-Kunsill ta’ jj xx ss li jistabbilixxi punt ta’ aċċess uniku Ewropew li jipprovdi aċċess ċentralizzat għal informazzjoni disponibbli pubblikament ta’ rilevanza għas-servizzi finanzjarji, għas-swieq kapitali u għas-sostenibbiltà.”;
(b)	jiddaħħal il-paragrafu 1a li ġej:
“1a. L-Istati Membri għandhom jiżguraw li l-iskeda ta’ informazzjoni msemmija fil-paragrafu 1 ikun fiha dan kollu li ġej: 
(i)	informazzjoni bażika dwar il-protezzjoni ta’ depożiti;
(ii)	id-dettalji ta’ kuntatt tal-istituzzjoni ta’ kreditu bħala l-ewwel punt ta’ kuntatt għal informazzjoni dwar il-kontenut tal-iskeda ta’ informazzjoni; 
(iii)	il-livell ta’ kopertura għad-depożiti kif imsemmi fl-Artikolu 6(1) u 6(2) f’EUR jew, meta rilevanti, f’munita oħra;
(iv)	l-esklużjonijiet applikabbli mill-protezzjoni tal-SGD;
(v)	il-limitu ta’ protezzjoni fir-rigward ta’ kontijiet konġunti;
(vi)	il-perjodu ta’ rimborż f’każ ta’ falliment tal-istituzzjoni ta’ kreditu; 
(vii)	il-munita ta’ rimborż;
(viii)	l-identifikazzjoni tal-SGD responsabbli għall-protezzjoni ta’ depożitu, inkluża referenza għas-sit web tagħha.”;
(c)	il-paragrafu 2 huwa sostitwit b’dan li ġej:
“2. L-Istati Membri għandhom jiżguraw li l-istituzzjonijiet ta’ kreditu jipprovdu l-iskeda ta’ informazzjoni msemmija fil-paragrafu 1 qabel ma jidħlu f’kuntratt dwar it-teħid ta’ depożiti u, wara dan, kull darba li jkun hemm bidla fl-informazzjoni pprovduta.  Id-depożitanti għandhom jikkonfermaw ir-riċevuta ta’ dik l-iskeda ta’ informazzjoni, sakemm l-informazzjoni ma ssirx disponibbli għall-pubbliku.”;
(d)	fil-paragrafu 3, l-ewwel subparagrafu huwa sostitwit b’dan li ġej:
“L-Istati Membri għandhom jiżguraw li l-istituzzjonijiet ta’ kreditu jikkonfermaw fir-rapporti tal-kontijiet tad-depożitanti tagħhom li d-depożiti jkunu depożiti eliġibbli, inkluża referenza għall-iskeda ta’ informazzjoni msemmija fil-paragrafu 1.”;
(e)	il-paragrafu 4 huwa sostitwit b’dan li ġej: 
‘4. L-Istati Membri għandhom jiżguraw li l-istituzzjonijiet ta’ kreditu jagħmlu l-informazzjoni msemmija fil-paragrafu 1 disponibbli bil-lingwa li tkun ġiet miftiehma mid-depożitant u mill-istituzzjoni ta’ kreditu meta l-kont ikun infetaħ jew bil-lingwa jew bil-lingwi uffiċjali tal-Istat Membru li fih tkun stabbilita l-fergħa.”;
(f)	il-paragrafi 6 u 7 huma sostitwiti b’dawn li ġejjin:
“6. L-Istati Membri għandhom jiżguraw li fil-każ ta’ fużjoni ta’ istituzzjonijiet ta’ kreditu, ta’ konverżjoni ta’ sussidjarji ta’ istituzzjoni ta’ kreditu f’fergħat, jew ta’ operazzjonijiet simili, l-istituzzjonijiet ta’ kreditu jinnotifikaw lid-depożitanti tagħhom b’dan tal-anqas xahar wieħed (1) qabel ma dik l-operazzjoni tidħol fis-seħħ legalment, sakemm l-awtorità kompetenti ma tippermettix skadenza iqsar fuq il-bażi tas-segretezza kummerċjali jew tal-istabbiltà finanzjarja. Dik in-notifika għandha tispjega l-impatt tal-operazzjoni fuq il-protezzjoni tad-depożitanti. 
L-Istati Membri għandhom jiżguraw li, meta bħala riżultat tal-operazzjonijiet imsemmijin fl-ewwel subparagrafu, id-depożitanti b’depożiti f’dawk l-istituzzjonijiet ta’ kreditu jkunu affettwati mill-protezzjoni mnaqqsa tad-depożiti, l-istituzzjonijiet ta’ kreditu kkonċernati jinnotifikaw lil dawk id-depożitanti li jistgħu jirtiraw jew jittrasferixxu lil istituzzjoni ta’ kreditu oħra d-depożiti eliġibbli tagħhom, inklużi l-imgħax u l-benefiċċji dovuti kollha, mingħajr ma jġarrbu penali sa ammont ugwali għall-kopertura mitlufa tad-depożiti tagħhom fi żmien 3 xhur wara n-notifika msemmija fl-ewwel subparagrafu.
7. L-Istati Membri għandhom jiżguraw li l-istituzzjonijiet ta’ kreditu li ma jibqgħux membri ta’ SGD jinfurmaw lid-depożitanti tagħhom b’dan tal-anqas xahar wieħed (1) qabel tali ċessjoni. Dik l-informazzjoni għandha tinkludi spjegazzjoni tal-impatt taċ-ċessjoni fuq il-protezzjoni tad-depożitanti. L-Istati Membri għandhom jiżguraw li d-depożitanti ta’ istituzzjoni ta’ kreditu li ma baqgħetx membru tal-SGD jistgħu jittrasferixxu d-depożiti tagħhom lil istituzzjoni oħra membru tal-istess SGD mingħajr ma jġarrbu kostijiet ta’ trasferiment.”;
(g)	jiddaħħal il-paragrafu 7a li ġej:
“7a. L-Istati Membri għandhom jiżguraw li l-awtoritajiet maħtura, l-SGD u l-istituzzjonijiet ta’ kreditu kkonċernati jinformaw lid-depożitanti, inkluż permezz ta’ pubblikazzjoni fuq is-siti web tagħhom, dwar il-fatt li awtorità amministrattiva rilevanti tkun għamlet determinazzjoni kif imsemmi fl-Artikolu 2(1), il-punt (8)(a), jew awtorità ġudizzjarja tkun ħadet deċiżjoni kif imsemmi fl-Artikolu 2(1), il-punt (8)(b).”;
(h)	il-paragrafu 8 huwa sostitwit b’dan li ġej:
“8. L-Istati Membri għandhom jiżguraw li meta depożitant juża servizzi bankarji fuq l-internet, l-istituzzjonijiet ta’ kreditu jipprovdu l-informazzjoni li jridu jipprovdu lid-depożitanti tagħhom skont din id-Direttiva b’mezzi elettroniċi sakemm depożitant ma jitlobx li jirċievi dik l-informazzjoni stampata.”;
(i)	jiżdied il-paragrafu 9 li ġej:
“9. L-ABE għandha tiżviluppa abbozzi ta’ standards tekniċi ta’ implimentazzjoni sabiex tispeċifika:
(a)	il-kontenut u l-format tal-iskeda ta’ informazzjoni, imsemmija fil-paragrafu 1a;
(b)	il-proċedura li għandha tiġi segwita għall-għoti tal-informazzjoni, u l-kontenut ta’ din, li għandha tiġi pprovduta fil-komunikazzjonijiet mill-awtoritajiet maħtura, mill-SGD jew mill-istituzzjonijiet ta’ kreditu lid-depożitanti, fis-sitwazzjonijiet imsemmijin fl-Artikoli 8b u 8c u fil-paragrafi 6, 7 u 7a ta’ dan l-Artikolu.
L-ABE għandha tissottometti dawk l-abbozzi ta’ standards tekniċi ta’ implimentazzjoni lill-Kummissjoni sa … [OP - jekk jogħġbok daħħal id-data = 12-il xahar wara d-data tad-dħul fis-seħħ ta’ din id-Direttiva]. 
Il-Kummissjoni tingħata s-setgħa li tadotta l-istandards tekniċi ta’ implimentazzjoni msemmijin fl-ewwel subparagrafu f’konformità mal-Artikolu 15 tar-Regolament (UE) Nru 1093/2010.”;
(18)	jiddaħħal l-Artikolu 16a li ġej:
“Artikolu 16a
Skambju ta’ informazzjoni bejn l-istituzzjonijiet ta’ kreditu u l-SGD, u rapportar mill-awtoritajiet
1. L-Istati Membri għandhom jiżguraw li l-SGD, ta’ kull sena u fi kwalunkwe ħin ▌fuq talba, jirċievu mingħand l-istituzzjonijiet ta’ kreditu affiljati tagħhom l-informazzjoni neċessarja kollha sabiex iħejju għal ripagament lid-depożitanti, f’konformità mar-rekwiżit ta’ identifikazzjoni stabbilit fl-Artikolu 5(4), inkluża l-informazzjoni għall-finijiet tal-Artikolu 8(5) u tal-Artikoli 8b u 8c. 
2. L-Istati Membri għandhom jiżguraw li l-istituzzjonijiet ta’ kreditu, mill-anqas darba fis-sena u fi kwalunkwe ħin fuq talba▌ jipprovdu lill-SGD li tagħha jkunu membri informazzjoni dwar:
(a)	id-depożitanti f’fergħat ta’ dawk l-istituzzjonijiet ta’ kreditu; 
(b)	id-depożitanti li huma riċevituri ta’ servizzi pprovduti mill-istituzzjonijiet membri fuq il-bażi tal-libertà li jipprovdu servizzi.
L-informazzjoni msemmija fil-punti (a) u (b) għandha tindika l-Istati Membri li fihom jinsabu dawk il-fergħat jew id-depożitanti.
3. L-Istati Membri għandhom jiżguraw li, sal-31 ta’ Marzu ta’ kull sena, l-SGD jinformaw lill-ABE bl-ammont ta’ depożiti koperti fl-Istat Membru tagħhom fil-31 ta’ Diċembru tas-sena preċedenti. Sal-istess data, l-SGD għandhom jirrapportaw ukoll lill-ABE u lill-SRB l-ammont tal-mezzi finanzjarji disponibbli tagħhom, inkluż is-sehem ta’ riżorsi meħudin b’self, l-impenji ta’ pagament u l-iskeda ta’ żmien sabiex jintlaħaq il-livell fil-mira wara żborż tal-fondi tal-SGD kif imsemmi fl-Artikolu 10(2). 
4. L-Istati Membri għandhom jiżguraw li l-awtoritajiet maħtura jinnotifikaw lill-ABE u lill-SRB, mingħajr dewmien żejjed, dwar dan kollu li ġej:
(a)	id-determinazzjoni ta’ depożiti mhux disponibbli skont iċ-ċirkostanzi msemmijin fl-Artikolu 2(1), il-punt (8);
(b)	jekk ġietx applikata kwalunkwe waħda mill-miżuri msemmijin fl-Artikolu 11(2), (3) u (5) u l-ammont ta’ fondi użati f’konformità mal-Artikolu 8(1) u mal-Artikolu 11(2), (3) u (5), u, meta applikabbli u ladarba jkun disponibbli, l-ammont ta’ fondi rkuprati, il-kost li jirriżulta għall-SGD u d-durata tal-proċess ta’ rkupru;
(c)	id-disponibbiltà u l-użu ta’ arranġamenti alternattivi ta’ finanzjament kif imsemmi fl-Artikolu 10(3);
(d)	kwalunkwe SGD li waqfet topera jew l-istabbiliment ta’ kwalunkwe SGD ġdida, inkluż bħala riżultat ta’ fużjoni jew tal-fatt li SGD bdiet topera fuq bażi transfruntiera.
In-notifika msemmija fl-ewwel subparagrafu għandu jkun fiha sommarju li jiddeskrivi dawn kollha li ġejjin:
(a)	is-sitwazzjoni inizjali tal-istituzzjoni ta’ kreditu;
(b)	il-miżuri li għalihom intużaw fondi tal-SGD, inklużi l-istrumenti speċifiċi li ntużaw għall-miżuri msemmija fl-Artikolu 11(2), (3) u (5);
(c)	l-ammont mistenni ta’ mezzi finanzjarji disponibbli użati.
5. L-ABE għandha tippubblika l-informazzjoni li tirċievi f’konformità mal-paragrafi 2 u 3 u s-sommarju msemmi fil-paragrafu 4 mingħajr dewmien żejjed.
6. L-Istati Membri għandhom jiżguraw li l-awtoritajiet ta’ riżoluzzjoni tal-istituzzjonijiet ta’ kreditu li jkunu membru ta’ SGD jipprovdu lil dik l-SGD kull sena bis-sommarju tal-elementi ewlenin tal-pjanijiet ta’ riżoluzzjoni kif imsemmijin fl-Artikolu 10(7), il-punt (a), tad-Direttiva 2014/59/UE ▌.
7. L-ABE għandha tiżviluppa abbozzi ta’ standards tekniċi ta’ implimentazzjoni sabiex tispeċifika l-proċeduri li għandhom jiġu segwiti meta tiġi pprovduta l-informazzjoni msemmija fil-paragrafi 1 sa 4, il-mudelli għall-għoti ta’ dik l-informazzjoni, u sabiex tispeċifika aktar il-kontenut ta’ dik l-informazzjoni, filwaqt li tqis it-tipi ta’ depożitanti. 
L-ABE għandha tissottometti dawk l-abbozzi ta’ standards tekniċi ta’ implimentazzjoni lill-Kummissjoni sa …. [OP - jekk jogħġbok daħħal id-data = 12-il xahar wara d-data tad-dħul fis-seħħ ta’ din id-Direttiva].
Il-Kummissjoni tingħata s-setgħa li tadotta l-istandards tekniċi ta’ implimentazzjoni msemmijin fl-ewwel subparagrafu f’konformità mal-Artikolu 15 tar-Regolament (UE) Nru 1093/2010.”;
(19)	L-Anness I huwa mħassar.
Artikolu 2
Dispożizzjonijiet tranżitorji
1.	L-Istati Membri għandhom jiżguraw li l-fergħat tal-istituzzjonijiet ta’ kreditu li jkollhom l-uffiċċju prinċipali tagħhom barra mill-Unjoni u li jieħdu depożiti eliġibbli fi Stat Membru fi … [OP jekk jogħġbok daħħal id-data = id-data tad-dħul fis-seħħ], u li ma jkunux membri ta’ SGD f’dik id-data, jissieħbu f’SGD li topera fit-territorji tagħhom sa [OP jekk jogħġbok daħħal id-data = 3 xhur wara d-dħul fis-seħħ]. L-Artikolu 1(15) ma għandux japplika għal dawk il-fergħat sa [OP jekk jogħġbok daħħal id-data = 3 xhur wara d-dħul fis-seħħ].
2.	B’deroga mill-Artikolu 11(3) tad-Direttiva 2014/49/UE, kif emendata b’din id-Direttiva, u l-Artikoli 11a, 11b, 11c u 11e fir-rigward tal-miżuri preventivi, sa [OP – jekk jogħġbok daħħal id-data = 36 xahar wara d-data tad-dħul fis-seħħ ta’ din id-Direttiva], l-Istati Membri jistgħu jippermettu lill-IPS imsemmija fl-Artikolu 1(1), il-punt (c), tikkonforma mad-dispożizzjonijiet nazzjonali li jimplimentaw l-Artikolu 11(3) tad-Direttiva 2014/49/UE kif applikabbli fi [OP – jekk jogħġbok daħħal id-data tad-dħul fis-seħħ ta’ din id-Direttiva].
[bookmark: _Hlk125725253]Artikolu 3
Traspożizzjoni
1.	L-Istati Membri għandhom jadottaw u jippubblikaw sa mhux aktar tard minn … [OP, jekk jogħġbok daħħal id-data = 24 xahar mid-data tad-dħul fis-seħħ ta’ din id-Direttiva], il-liġijiet, ir-regolamenti u d-dispożizzjonijiet amminstrattivi neċessarji sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
Huma għandhom japplikaw dawk id-dispożizzjonijiet minn … [OP – jekk jogħġbok daħħal id-data = 24 xahar mid-data tad-dħul fis-seħħ ta’ din id-Direttiva]. Madankollu, huma għandhom japplikaw id-dispożizzjonijiet neċessarji sabiex jikkonformaw mal-Artikolu 11(3), kif emendat b’din id-Direttiva, u mal-Artikoli 11a, 11b, 11c u 11e fir-rigward tal-miżuri preventivi minn … [PO – jekk jogħġbok daħħal id-data = 36 xahar wara d-data tad-dħul fis-seħħ ta’ din id-Direttiva].
Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
2.	L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
Artikolu 4
Dħul fis-seħħ
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 5
Destinatarji
Din id-Direttiva hija indirizzata lill-Istati Membri.

